^

اكتاب مولانا المقدس

The Holy Bible in the Hassaniyya language of Mauritania: اكتاب مولانا المقدس (Bible)

copyright © 2024 Pioneer Bible Translators
Language: (Hassaniyya)
Contributor: Pioneer Bible Translators

This translation is made available to you under the terms of the Creative Commons Attribution Share-Alike license 4.0.

You have permission to share and redistribute this Bible translation in any format and to make reasonable revisions and adaptations of this translation, provided that:

You include the above copyright and source information.

If you make any changes to the text, you must indicate that you did so in a way that makes it clear that the original licensor is not necessarily endorsing your changes.

If you redistribute this text, you must distribute your contributions under the same license as the original.

Pictures included with Scriptures and other documents on this site are licensed just for use with those Scriptures and documents. For other uses, please contact the respective copyright owners.

Note that in addition to the rules above, revising and adapting God's Word involves a great responsibility to be true to God's Word. See Revelation 22:18-19.

2025-05-13

ePub generated by Haiola 11 Mar 2026 from source files dated 13 May 2025
eBible.org certified

e6f0c3d8-299e-5aac-95be-a59aa7e65092

سفر التكوين

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

سفر التكوين

1

بداية العالم

1 فالبداية خلڮ مولانا العالم. وهاذي هي الطريقة اللي خلڮو بيها: 2 فالبداية كانت لارض ماهي منتظمة ولا فيها شي، وكانت الظلمة امغطية الما، وروح مولانا يحوم فوڮو. 3 وڮال مولانا: يخلڮ النور. واخلڮ النور. 4 وخرص مولانا النور وشاف النور زين. وافصل مولانا النور عن الظلمة. 5 وسما مولانا النور انهار، وسما الظلمة ليل. وعاد ليل وعاد امع الصباح . وكان ذاك هو اليوم لأول.

6 وڮال مولانا: تخلڮ قبة امبين المياه اياك اتڮسم المياه شور قسمين. 7 وخلڮ مولانا قبة وافصل المياه اللي تحت القبة عن المياه اللي فوڮها. واخلڮ هاذا. 8 وسما مولانا القبة السما. وعاد ليل وعاد امع الصباح. وكان ذا اليوم الثاني.

9 وڮال مولانا: يجتمعو المياه اللي تحت السما كاملين فابليدة وحدة اياك تظهر التراب. واخلڮ ذا. 10 وسما مولانا هاذي التراب لارض، وسما بل امنين اجتمعو المياه لبحور. وخرص مولانا وشاف ذاك كامل زين.

11 وڮال مولانا: تعطي لارض النباتات اللي فيهم لبذور، ويخلڮ اصدر رافد الثمار اللي فيهم لبذور بكل أنواعهم اعلى لارض. واخلڮ ذا. 12 ووخظت لارض النباتات اللي فيهم لبذور بكل أنواعهم، واعطات املي اصدر رافد اثمار فيهم لبذور من نوعهم. وخرص مولانا وشاف ذا كامل زين. 13 وعاد ليل وعاد امع الصباح. وكان ذا اليوم الثالث.

14 وڮال مولانا: يخلڮو لأنوار فقبة السما اياك يميزو النهار عن اليل ويعودو علامات يحددو لأيام والسنين ولعياد. 15 ويخلڮو أنوار فقبة السما اياك يظو اعلى لارض. واخلڮ ذا .

16 وخلڮ مولانا لأنوار لكبار لأثنين : خلڮ النور لأول لكبير اياك يعود فانهار، وخلڮ النور الثاني الصغير اياك يعود فاليل، وخلڮ مولانا النجوم املي. 17 ودار مولانا هاذو لأنوار فقبة السما اياك ايظو اعلى لارض، 18 واجعلهم مولانا هوما المسؤولين عن انهار وليل وهوما اللي يميزو النور من الظلمة. وخرص مولانا وشاف ذا كامل زين. 19 وعاد ليل وعاد امع الصباح. وكان ذا اليوم الرابع.

20 وعاڮب ذا ڮال مولانا: تمتلا المياه بياسر من المخلوقات الحيين، واتعود فم اطيور اتطير امبين لارض والسما. 21 وخلڮ مولانا وحوش لبحور لكبار ، وكيف ما خلڮ المخلوقات الحيين كاملين اللي املان منهم الماء، خلڮهم من كل نوع. وخلڮ املي كل اطير بريشاتو من كل نوع. وخرص مولانا هاذا وشافو زين. 22 ودار مولانا فيهم البركة وڮال: اثمرو واكثارو ويمتلاو مياه لبحور بالمخلوقات، ويكثارو الطيور اعلى لارض. 23 وعاد ليل وعاد امع الصباح. وكان ذا اليوم الخامس.

24 وڮال مولانا: تعطي لارض مخلوقات حيين من كل نوع : من حيوان يُربّا وزواحف وحيوانات لخلا من كل نوع. واخلڮ ذا. 25 وخلڮ مولانا الحيوانات لخلا من كل نوع، والحيوان اللي يُربّا من كل نوع، وكل حيوان يزحف اعلى التراب من كل نوع. وخرص مولانا وشاف ذا زين. 26 وعاڮب ذاك ڮال مولانا: انخلڮو لإنسان اعلى شي من صيفاتنا، وسلّط مولانا لإنسان اعلى حوت لبحر واطيور السما والحيوان اللي يُربّا وحيوان لخلا اعلى التراب واعلى كل حيوان يزحف اعلى التراب .

27 وخلڮ مولانا لإنسان اعلى شي من صيفاتو، اعلى شي من صيفاتو خلڮهم راجل وامرة. 28 ودار مولانا فيهم البركة وڮال: اثمرو واكثارو وعودو ياسرين وسيطرو اعلى لارض، واتسلطو اعلى حوت لبحر واطيور السما وكل شي يتحرك اعلى لارض. 29 وڮال مولانا: اراني اعطيتكم كل اصدر اعلى وجه لارض رافد ابذور. اعطيتكم كل صدراية رافدة لكم ثمار اياك توكلوهم. 30 يغير لحيوانات لارض واطيور السما كاملين وكل الحيوانات الصغيرة اللي تزحف وكل مخلوق فيه روح، اتعود النباتات اطعامها. واخلڮ ذا . 31 وخرص مولانا هاذا وشافو زين حته. وعاد ليل وعاد امع الصباح. وكان ذا اليوم السات.

2

بداية العالم

اخلاڮة العالم- القصة الثانية

1 وبهاذي الطريقة اوفاو السماوات ولارض وذا كامل اللي فيهم. 2 وعاڮب يلين اوفا مولانا من شغلتو كامل، استراح فاليوم السابع . 3 وبارك مولانا اليوم السابع وڮال اعلنو مخصصلو، بيهلي اوفا فيه من خلڮ العالم. 4 هاذي هي قصة السماوات ولارض وقت اخلاڮتهم: اليوم اللي خلڮ الله تعالى لارض والسماوات 5 ما كانت أي اربيعة خالڮة اعلى لارض، ولا كان املي أي اصدر فات انبت، بيهلي الله تعالى مافات فهاذا الوقت مشّا اسحاب اعلى لارض، ولا كان فات اخلڮ أي آرڮاج يحرث التراب. 6 يغير كان يوخظ من لارض فهاذا الوقت عين من الما تسڮي التراب. 7 وعاڮب ذاك خلڮ الله تعالى الراجل من التراب وانفخ فاخنافرو الحياة وعاد الراجل نفس حية. 8 وعاڮب ذاك اغرس الله تعالى اصدر فابليدة زينة فعدن فالشرق وفم عاد عايش الراجل اللي خلڮ. 9 ونبت الله تعالى من لارض كل نوع من الصدر الزين و صالح للوكيل. وكانت فوسط هاذي لبليدة الزينة صدراية تعطي الحياة وصدراية اخرا تعطي معرفة الصالح والطالح. 10 وكان فم نهر يمشي فهاذي لبليدة الزينة اللي فعدن اياك يسڮيها، وكان هاذا النهر يتفرعو منو 4 فروع. 11 اسم لأول هو فيشون وهو اللي يوخظ احذا ارض الحويلة كاملة بل امنين فيه الذهب. 12 والذهب اللي فم من نوعية زينة، وفم املي ازين لبخور واحجار العقيق. 13 واسم الثاني هو جيحون وهو اللي يوخظ احذا ارض كوش كاملة. 14 واسم الثالث هو دجلة ويوخظ شرق أشور. والرابع اسمو الفرات.

15 واڮبظ الله تعالى الراجل ودارو فهاذي لبليدة الزينة اللي فعدن اياك يحرثها ويرعاها. 16 ووصا الله تعالى الراجل وڮالّو: اتڮد توكل اللي تبغي من الصدر ذي لبليدة اللي فعدن. 17 يغير ذيك الصدراية اللي تعطي المعرفة امبين الصالح والطالح، لا توكل منها، بيهلي الوقت اللي توكل منها لاهي اتموت .

18 وڮال الله تعالى: ماهو زين يبڮا الراجل وحدو، ولذاك لاهي انخلڮلو مُعِين اياك يشارك حياتو امعاه. 19 وخلڮ الله تعالى من التراب كل حيوان فلحريثة وكل اطيور السما. وعاڮب ذاك جابهم كاملين للراجل اياك يشوف شلاهي يسمّي كل واحد منهم. وكل مرة يسمّي واحد من المخلوقات يعود ذاك اسمو. 20 وسما الراجل الحيوانات كاملين اللي يُربّاو واطيور السما كاملين وحيوانات لخلا كاملين ، يغير ما اجبر امبينهم واحد يعاونو ويشابهلو. 21 و رڮّد الله تعالى الراجل ارڮاد امتين، وفوقت ارڮادو، اڮبظ الله تعالى ظلعة من اظلوعو وغطا بلها بالجل . 22 وعاڮب ذاك خلڮ الله تعالى من الظلعة اللي اڮبظها من الراجل امرة وڮدمهالو. 23 وڮال الراجل: ظرك ، هاذي اعظم من اعظامي ولحمة من لحمي، ولاهي انسميها امرة بيهَلي انڮبظت من امرئ. 24 ولذا السبب يخلي الراجل بوه وأمو ويلتصڮ باعيالو، ويعودو عايلة وحدة. 25 وكانو الراجل واعيالو كلهم عريان، يغير ما كانو يستحاو.

3

بداية العالم

الذنب لأول

1 وكان الحنش هو أمكر حيوانات لخلا اللي خلڮ الله تعالى. وڮال للمرة: حڮحڮ ڮالكم الله تعالى : لا توكلو من أي صدراية فهاذي لبليدة الزينة ؟ 2 وڮالت لمرة للحنش: ابدي انڮدو نوكلو من احدج الصدر كامل اللي فهاذي لبليدة، 3 يغير الصدراية اللي فوسط هاذي لبليدة الزينة، ڮط ڮالنا الله تعالى: لا توكلو منها ولا اتمسوها اياك ما اتموتو. 4 وڮال الحنش للمرة: ابدي مانكم لاهي اتموتو . 5 يغير الله تعالى يعرف اعلنكم الوقت اللي توكلو منها لاهي اتعود عندكم معرفة اجديدة واتعودو كيفت الله تعالى اتميزو امبين الصالح والطالح. 6 وشافت لمرة اعلن الصدراية زينة للوكيل وتجذب شورها العين، ومرغوب فيها بسبب اللي تعطي من الحكمة لحد يوكل منها . وڮبظت من احدجها وكالت. ومن فم اعطات لراجلها اللي كان امعاها وكال هو املي. 7 وانفتحو عينيهم، وفطنو اعلنهم عريانين. وخيطو اورڮ صدراية التين وصنعو لروسهم لباس يغطي عورتهم.

8 ومن فم سمعو صوت الله تعالى ماشي فهاذي لبليدة الزينة وقت مشي الريح، واتروقو الراجل واعيالو من الله تعالى امبين اصدر هاذي لبليدة. 9 وعيط الله تعالى للراجل وڮالّو: انتا امنين؟ 10 وڮال الراجل: اسمعت صوتك فهاذي لبليدة ونخلعت بيّلي آنا عريان، واتروقت عنك. 11 وڮالّو الله تعالى: من ڮالّك اعلنك عريان؟ اثرك كلت من الصدراية اللي انهيتك عن توكل منها؟ 12 وڮال الراجل: لمرة اللي امعايَ ، اعطاتني من احدج الصدراية وكلت. 13 وعند ذاك ڮال الله تعالى للمرة: ذا اللي عدلتي شنهو؟ وڮالتلو لمرة: الحنش احتال اعليَّ وكلت من احدج ذيك الصدراية.

14 وڮال الله تعالى للحنش: بيكلي انتا عدلت ذاك، اتعود ملعون أكثر من المخلوقات لخرين كاملين. وكل أيام حياتك لاهي تحبي اعلى كرشك، ولاهي توكل التراب، 15 ولاهي اندير عداوة امبينك وامبين لمرة وامبين نسلك ونسلها. لاهي يبعج نسلها راسك وانتا لاهي اتعظو فالعرڮوب.

16 وڮال الله تعالى للمرة: لاهي انكثر اوجاع حملك. وبلألام لاهي تبراي أولادك، ولاهي تخدمي راجلك، ولاهي يسود اعليك.

17 وڮال الله تعالى للراجل: انتا اسمعت اللي اقترحت اعليك اعيالك وكلت من الصدراية اللي انهيتك عن توكل منها. ولذا لاهي نلعن لارض، ولانك لاهي اتعود توكل منها يكون بالكد والتعب كل أيام حياتك. 18 ولاهي اتنبتلك الشوك وينيتي، ولاهي توكل من اصدر لحريثة . 19 اتحصل اطعامك باعرڮ جبهتك ، يلين ترجع للتراب اللي اوخلڮت منها. من التراب اوخلڮت وشور التراب لاهي ترجع.

20 وسما آدم اعيالو حواء بيهَلي لاهي اتعود أم البشر كاملين. 21 واصنع الله تعالى لباس من جل حيوان لآدم واعيالو، ولبسولهم.

22 وڮال الله تعالى: اراعيه عاد لإنسان كيف واحد منا فالتمييز امبين الصالح والطالح، وظرك عاد يڮد يمد ايدو ويڮبظ من احدج صدراية الحياة ويوكل منها ويعيش إلى الأبد. 23 وصاعو الله تعالى من لبليدة الزينة اللي فعدن اياك يحرث التراب اللي اوخلڮ منها. 24 وعاڮب يلين صاع لإنسان، دار مولانا فجيهة شرق عدن نوع من الملايكة اسمهم الكروبيم اللي كانو رافدين سيف من نار يزڮنن اياك يحرس اطريڮ اللي واعدة صدراية الحياة.

4

بداية العالم

أول مرة يموت آرڮاج

1 وعاشر آدم اعيالو حواء وحملت منو وخلاتلو اطفيل اسمو قابيل وڮالت: ارزقني الله تعالى باطفيل. 2 وعاڮب ذاك خلات خوه هابيل. وكان هابيل راعي لغنم، وقابيل كان مزارع . 3 و عاڮب فترة ڮدم قابيل لله تعالى قربان من خيرات لارض. 4 وهابيل ڮدم اشبه اللي عندو من اكبر لغنم واسمنها. واڮبل الله تعالى قربان هابيل، 5 يغير قربان قابيل ما ڮبلو. وانفڮع قابيل حته، و عاد وجهو امعبس. 6 وڮال الله تعالى لقابيل، اعلاش تنفڮع؟ اعلاش يعبس وجهك؟ 7 يلين اتعدل شي صالح نڮبلو، وإلين اتعدل شي ما هو صالح لاهي يعود ذنبك اڮريب من بابك ويدور يتحكم فيك، ولا تخليه يتحكم فيك.

8 وڮال قابيل لخوه هابيل: وهاي جاي نمشو شور الخلوات. وفالوقت اللي كانو فيه هوما لأثنين فالخلوات، اهجم قابيل اعلى خوه هابيل وكتلو. 9 وڮال الله تعالى لقابيل: امنين خوك هابيل؟ وڮالّو قابيل: ما نعرف. آنا اثري حارس لخويَ؟ 10 وڮال الله تعالى: شنهو اللي عدلت؟ دم خوك يزوڮيلي من التراب. 11 من ظرك لارض لعنتك وفتحت فمها لدم خوك اللي اكتلتو بايدك. 12 يلين تحرث التراب ماهي لاهي تعطيك شي. وانتا لاهي اتعود واقد بلا مسكن. 13 وڮال قابيل لله تعالى: عقابي امتن من انڮد نتحملو. 14 انتا اليوم صعتني من لارض اياك نختفي من حضرتك وانعود ابلا مسكن فالدنيا، وأي آرڮاج يجبرني يكتلني. 15 وڮالّو الله تعالى: ابدي، اللي يكتلك لاهي انعاقبو باسبع مرات عقابك. ودار الله تعالى علامة اعلى قابيل اياك ما يكتلو حد يجبرو. 16 وامشا قابيل عن محضر الله تعالى واسكن فارض نود اللي شرق عدن.

17 وعاشر قابيل اعيالو وحملت وخلاتلو اطفيل اسمو حنوك. وكان قابيل وقتها يبني مدينة، وسماها حنوك اعلى اسم ولو. 18 وحنوك اجبر إشيرو اسمو عيراد، وعيراد اجبر محويل، ومحويل اجبر متوشيل ومتوشيل اجبر لامك. 19 واتعرس لامك امع مرتين: وحدة منهم اسمها عادة ولخرا اسمها صلّة. 20 وخلات عادة يابال وهو أول آرڮاج اسكن فلخيام واسرح لغنم. 21 واسم خوه يوبال وهو أول آرڮاج اخبط التيدينيت والنيفارة . 22 وصلّة خلات توبال قابيل وهو أول آرڮاج اصنع آلات من النحاس ولحديد، واختو اسمها نعمة.

23 وڮال لامك لاعلياتو عادة وصلّة: يا عادة وصلّة اسمعو اكلامي يا اعليات لامك، عدلو اللي انڮولكم: آنا اكتلت راجل اجرحني وشاب اخبطني. 24 وبالتالي يلين يعود يخلص لقابيل 7 مرات لاهي يعود يخلص للامك 77 مرة.

25 وعاشر آدم حواء مرة اخرا وخلاتلو اطفيل وسماتو شيث وڮالت: ارزقني مولانا باطفيل اوخر بل هابيل اللي كتلو قابيل. 26 واجبر شيث اطفيل وسماه أنوش. وفذاك الوقت ابداو الناس يعبدو الله تعالى.

5

بداية العالم

سلسلة نسب النبي آدم يلين النبي نوح

1 هاذا سجل مواليد آدم: اليوم اللي خلڮ مولانا فيه لإنسان، خلڮو اعلى شي من صيفاتو. 2 وخلڮهم راجل وامرة وباركهم وسماهم لإنسان. 3 وإلين عاد عند النبي آدم 130 سنة، اجبر ول يشابهلو اعلى صيفاتو وسماه شيث. 4 وعاش آدم بعد اخلاڮة شيث 800 سنة، واجبر فيها أولاد اخرين وامنات. 5 وكان آدم عندو 930 يلين اتوفا .

6 وإلين عاد عند شيث 105 سنوات اجبر أنوش. 7 وعاش شيث بعد ذاك 807 سنوات، واجبر فيها أولاد اخرين وامنات. 8 وكان عند شيث 912 سنة وقت وفاتو .

9 وإلين عاد عند أنوش 90 سنة اجبر قينان. 10 وعاش أنوش عاڮب ذاك 815 سنة، واجبر فيها أولاد اخرين وامنات. 11 وكان عند أنوش 905 سنوات وقت وفاتو .

12 وإلين عاد عند قينان 70 سنة اجبر مهللئيل. 13 وعاش قينان بعد ذاك 840 سنة، واجبر فيها أولاد اخرين وامنات. 14 وكان عند قينان 910 سنوات وقت موتو.

15 وإلين عاد عند مهللئيل 65 سنة اجبر يارد. 16 وعاش مهللئيل عاڮب ذاك 830 سنة، واجبر فيها أولاد اخرين وامنات. 17 و كان عند مهللئيل 895 سنة وقت وفاتو .

18 وإلين عاد عند يارد 162 سنة اجبر النبي إدريس. 19 وعاش يارد عاڮب ذاك 800 سنة، واجبر فيها أولاد اخرين وامنات. 20 وكان عند يارد 962 سنة وقت وفاتو .

21 وإلين عاد عند النبي إدريس 65 سنة اجبر متوشالح. 22 وعاش النبي إدريس عاڮب ذاك 300 سنة. كان متقي فيها مولانا، واجبر فيها أولاد وامنات. 23 وكان عند النبي إدريس فهاذا الوقت 365 سنة. 24 وكان النبي إدريس متقي فيها مولانا. وعاڮب ذاك اختفا النبي إدريس بيهلي رفعو مولانا شورو. 25 وإلين عاد عند متوشالح 187 سنة اجبر لامك. 26 وعاش متوشالح عاڮب ذاك 782 سنة، واجبر فيها أولاد اخرين وامنات. 27 وكان عند متوشالح 969 سنة وقت موتو. 28 وإلين عاد عند لامك 182 سنة اجبر اطفيل، 29 وسماه نوح وڮال: هاذا الول يخفف عنّا تعبنا والمشقات اللي انعانوها فلارض اللي العنها الله تعالى. 30 وعاش لامك بعد اخلاڮة نوح 595 سنة، واجبر فيها أولاد اخرين وامنات. 31 وكان عند لامك 777 سنة وقت وفاتو . 32 وإلين عاد عند نوح 500 سنة، اجبر سام وحام ويافث.

6

بداية العالم

النبي نوح يستعد للطوفان

1 وإلين ابداو البشر يكثارو فلارض وخلڮولهم امنات، 2 شافو الملايكة اعلن امنات البشر ازوينات وڮبظوهم واتعرسو امعاهم كيف ما ابغاو. 3 وڮال الله تعالى: روحي ما يبڮا فلإنسان الزمن كامل بيهلي هو إنسان فاني ومن ظرك ماهو لاهي يعيش أكثر من 120 سنة. 4 ومن ذاك الوقت عاد فلارض لجبابرة بيهلي الملايكة اتعرسو امع امنات البشر وجبرو منهم أولاد. وكانو أولادهم هوما لجبابرة اللي معروفين بالحرب من ذاك الزمن.

5 وعاڮب ذاك شاف الله تعالى اعلن شر لإنسان انزاد حته فلارض، واعلن رغبات لإنسان وافكار ڮلبو كاملين دائما ماهم امسڮمين. 6 واتكدر الله تعالى حته فڮلبو اعلنو خلڮ لإنسان فلارض. 7 وڮال الله تعالى: لاهي انفرق البشر اللي خلڮتهم من اعلى لارض، الناس امع الحيوان والمخلوقات اللي يزحفو اعلى اكروشتهم والطيور السما بيّلي اتندمت اعلني خلڮتهم. 8 يغير النبي نوح ارضا اعليه الله تعالى.

9 وهاذي هي قصة النبي نوح: هو كان آرڮاج صالح ومتقي مولانا من امبين أهل جيلو، ويعدل كل شي طلبو منو مولانا. 10 واجبر اثلت أولاد هوما سام وحام ويافث.

11 عادت لارض فاسدة عند مولانا وعاد فيها الظلم وشر لإنسان. 12 وإلين شاف مولانا هاذا الفساد اللي خسر حياة كل البشر، 13 ڮال مولانا للنبي نوح: جات نهاية هاذا الزمن، ولاهي انفرق البشر كاملين من الوجود بيهلي بسببهم امتلات لارض من الظلم. لاهي انبيدهم وانبيد لارض امعاهم. 14 وعدل لراصك سفينة من لعمد لمتان، وابني فيها ابيوت وادهنها بالطين من الڮدام ومن النڮر اياك الما ما يدخل فيها. 15 وتبينها بهاذي الطريقة: طول السفينة يعود 150 ميتر، وعرظها يعود 25 ميتر، وطولها اعلى الفوڮ يعود 15 ميتر. 16 واتعدل فيها مغطاية يعود امبينها امع السفينة 50 سانتيمتر، واتعدل فيها باب، واتعدل فيها ثلاثة طوابق، التحتاني والوسطاني والفوڮاني. 17 بيّلي راعيني لاهي انمشّي طوفان اعلى لارض اياك انفرق كل مخلوق حي تحت السما. وكل شي اعلى لارض لاهي يهلك. 18 يغير لاهي انعدل عهدي امعاك وتدخل السفينة انتا وأولادك واعيالك واعليات أولادك امعاك. 19 وتڮبظ امعاك فالسفينة 2 من كل مخلوق اذكر ونيثي اياك يسلكو امعاك: 20 أثنين من كل نوع من الطيور ومن كل نوع من الحيوانات ومن كل نوع الحيوانات اللي يزحفو اعلى اكروشتهم اياك يحياو. 21 واڮبظ امعاك كل شي ينتكل واتخزنو اياك يعودلهم ويعودلك الطعام. 22 وعدل النبي نوح كل شي اطلب مولانا منو.

7

بداية العالم

مولانا يsسلَك النبي نوح وعايلتو من الطوفان

1 ومن فم ڮال الله تعالى للنبي نوح: ادخل فالسفينة انتا وكل أسرتك، بيَّلي اجبرتك وحدك صالح فهاذا الجيل. 2 واڮبظ امعاك من كل نوع من الحيوانات لحلال اسبع اذكور واسبع ناثي، والحيوانات اللي ماهم احلال تڮبظ من كل نوع أثنين من الذكور وأثنين من الناثي. 3 واملي تڮبظ من كل نوع من الطيور اسبع اذكور واسبع ناثي اياك يبڮا جنسهم اعلى لارض. 4 بيَّلي عاڮب اسبعة أيام لاهي انمشّي اسحاب اعلى لارض، ولاهي اتم ماشة مدة 40 يوم فليل وانهار، اياك انفرق كل مخلوق حي ڮط خلڮتو من اعلى لارض. 5 وعدل النبي نوح كل شي اطلب منو الله تعالى. 6 وكان النبي نوح فهاذا الوقت عندو 600 سنة وقت امجي طوفان اعلى لارض. 7 وادخل النبي نوح فالسفينة هو وأولادو واعيالو واعليات أولادو اياك يسلكو من ما الطوفان. 8 ودخلو املي الحيوانات لحلال والحيوانات اللي ماهم احلال والطيور والحيوانات اللي يزحفو اعلى اكروشتهم. 9 وجاو للنبي نوح ودخلو فالسفينة اعلى شكل أزواج اذكر ونيثي كيف ما اطلب مولانا من النبي نوح. 10 وعاڮب اسبعة أيام جا الطوفان اعلى لارض.

11 فسنة 600 من حياة نوح فالشهر الثاني فاليوم 17 من الشهر، انفجرت المياه اللي كانت عميقة فالتراب وانفتحو ابواب السما. 12 ونزلت اسحاب اعلى لارض فليل وانهار مدة 40 يوم. 13 وفذاك اليوم نفسو ادخل النبي نوح فالسفينة هو وأولادو، سام وحام ويافث واعيال نوح واعليات أولادو الثلاثة. 14 وكان امعاهم من كل نوع من حيوانات لخلا والحيوانات اللي يُربّاو والحيوانات اللي يزحفو اعلى اكروشتهم والطيور. 15 من كل المخلوقات الحيين جاو للنبي نوح ودخلو فالسفينة اعلى شكل أزواج 16 اذكر ونيثي من كل مخلوق كيف ما اطلب مولانا من النبي نوح. وعاڮب ذاك اڮفل الله تعالى باب السفينة.

17 وواصل الطوفان مشيه اعلى لارض مدة 40 يوم، ورڮب ما الطوفان السفينة فوڮ لارض. 18 وكانت المياه الياسرة اتواصل مشيها اعلى لارض والسفينة ماشة فوڮ الما. 19 وانزادت المياه حته يلين غطات لكدا لكبار كاملين اللي تحت السما. 20 وواصلت المياه مشيها يلين الحڮ طولها اعلى الفوڮ اسبع امتار فوڮ لكدا لكبار. 21 وماتو كل المخلوقات الحيين اللي كانو موجودين اعلى لارض من الطيور وحيوانات لخلا والحيوانات اللي يُربّاو والزواحف والبشر. 22 ومات كل مخلوق حي يتنفس اعلى لارض. 23 وفرق مولانا من اعلى سطح لارض كل مخلوق اسوا من البشر والحيوانات والزواحف واطيور السما، كاملين فرقو من لارض ولا ابڮا ماهو نوح واللي امعاه فالسفينة. 24 وابڮات المياه موجودة اعلى لارض مدة 150 يوم.

8

بداية العالم

القربان اللي ڮدم النبي نوح عاڮب يلين وڮف الطوفان

1 ولا انسا مولانا النبي نوح وكل حيوانات لخلا والحيوانات اللي يُربّاو اللي امعاه فالسفينة، ومشّا الريح اعلى لارض وبدات لارض اتمص الما. 2 وكانت عين الما لكبيرة اللي عميقة فالتراب انڮفلت وابواب السما انڮفلو، ووڮفت اسحاب الجاية من السما. 3 واتراجعت المياه عن لارض اشوي اشوي. وعاڮب 150 يوم، 4 فاليوم 17 من الشهر السابع، وڮفت السفينة اعلى اكدا أراراط. 5 وظلت المياه تنتڮص يلين الشهر العاشر. وفاليوم لأول من الشهر العاشر ظهرو روس لكدا.

6 وعاڮب 40 يوم افتح النبي نوح الكوة اللي عدل فالسفينة. 7 ومشّا اغراب واتم طاير فوڮ لارض يلين بدات المياه تيبس عن لارض. 8 وعاڮب ذاك مشّا النبي نوح احمامة اياك يشوف إلى عادت المياه يبست عن لارض. 9 ولا اجبرت لحمامة ابليدة تنزل فيها بيهلي المياه مزالت امغطية لارض كاملة. ورجعت لحمامة شور النبي نوح فالسفينة. ومد ايدو واحكمها ودخلها شورو فالسفينة. 10 وحانا اسبعة أيام اخرين ومشّا لحمامة من السفينة مرة اخرا. 11 ورجعت شورو امع اغروب الشمس رافدة فخشمها ورڮة من صدراية الزيتون اجديدة. وافهم النبي نوح اعلن المياه مصتها لارض. 12 وحانا اسبعة أيام اخرين وبعدين مشّا لحمامة ولا رجعتلو هاذي المرة.

13 وفاليوم لأول من الشهر لأول من سنة 601 من حياة النبي نوح، فهاذا الوقت كانت المياه بدات تيبس عن لارض. وارفع النبي نوح مغطاية السفينة وشاف اعلن لارض تيبس حته. 14 وفاليوم 27 من الشهر الثاني يبست لارض تماما. 15 وكلم مولانا النبي نوح وڮالّو: 16 اوخظ من السفينة انتا واعيالك وأولادك واعليات أولادك. 17 ووخظ كل نوع من المخلوقات الحيين اللي امعاك، من الطيور والحيوانات والزواحف اياك يتوالدو فلارض ويكثارو. 18 وخاظ النبي نوح وأولادو واعيالو واعليات أولادو 19 والحيوانات والزواحف والطيور والمخلوقات اللي يتحركو اعلى لارض خاظو كاملين من السفينة بأنواعهم.

20 وابنا النبي نوح مذبح لله تعالى واڮبظ واحد من كل الحيوانات لحلال والطيور لحلال واذبحهم وڮدمهم لله تعالى كيفت قربان محروڮ اعلى المذبح. 21 واڮبلهم الله تعالى وارضا وڮال الله تعالى امبينو امع راصو: ماني لاهي نلعن لارض مرة اخرا بسبب لإنسان امع اعلن ميول ڮلبو شرير من صغرو. ولاني لاهي نكتل كل مخلوق حي مرة اخرا كيف ما عدلت. 22 ومادامت لارض موجودة لاهي يعودو فيها مواسم لحريثة والحصاد، البرد والحمان والصيف والشتا والنهار والليل. ولاهي يتم هاذا هو حالها إلى الأبد.

9

بداية العالم

بداية العهد امبين مولانا والبشر عاڮب الطوفان

1 وبارك مولانا النبي نوح وأولادو وڮالهم: اثمرو واكثارو واملاو لارض. 2 حيوانات لخلا اللي فلارض واطيور السما والزواحف وحوت لبحر كاملين لاهي يخافو منكم ويرهبوكم، بيهلي مولانا اعطاكم السلطة اعليهم. 3 وكيف ما اعطيتكم الصدر لخظر كيفت اطعام لكم، ظرك عاطيكم الحيوانات. 4 يغير لا توكلو أي لحم مزال الدم فيه بيهلي الدم هوا اللي يمثل الحياة. 5 يغير دمكم انتوما لاهي انعاقب اعليه كل حيوان سفكو، واملي كل إنسان لاهي نكتلو اعلى حياة خوه لإنسان بيهلي هو كيفتو. 6 ومن يسفك الدم لإنسان لاهي ينسفك دمو، بيهلي مولانا خلڮ لإنسان اعلى شي من صيفاتو. 7 يغير انتوما اثمرو واكثارو فلارض. 8 وكلم مولانا النبي نوح وامعاه أولادو وڮالّو: 9 آنا ظرك لاهي انعدل عهدي امعاكم وامع نسلكم اللي جاي اوراكم. 10 وامع كل مخلوق حي امعاكم من الطيور والحيوانات اللي يُربّاو وكل حيوانات لخلا، وكل اللي خاظ من السفينة وكل مخلوق حي اعلى لارض. 11 ولاهي انعدل عهدي امعاكم ولا تيت لاهي نسمح باعلن اتفرق مياه الطوفان كل مخلوق حي مرة اخرا، ولا تيت لاهي نسمح باعلن الطوفان يجي ويخسر لارض مرة اخرا.

12 وڮال مولانا: هاذي هي علامة العهد اللي لاهي انعدل بيني وبينكم وكل مخلوق حي امعاكم فكل لاجيال، 13 لاهي اندير خط الندية فالسما ويعود علامة العهد امبيني وامبين لارض. 14 وإلين انمشّي السحاب فوڮ لارض ويظهر خط الندية فالسما، 15 نتذكر العهد اللي امبيني وبينكم وامع كل نوع من مخلوق حي، ولا تتحول المياه شور طوفان يهلك كل مخلوق حي. 16 وإلين يظهر خط الندية فالسما لاهي انشوفو ونتذكر العهد اللي لاهي يدوم إلى الأبد امبيني وامبين المخلوقات الحية كاملين اللي اعلى لارض. 17 وڮال مولانا للنبي نوح: هاذي هي علامة العهد اللي عدلتو امع كل مخلوق حي اعلى لارض.

18 هاذو هوما أولاد نوح اللي خاظو من السفينة: سام وحام ويافث. وحام هو بو كنعان. 19 هوما أولاد النبي نوح الثلاثة ونسلهم هو اللي انتشر فكل جيهات لارض.

20 واشتغل النبي نوح فلحريثة واحرث اصدر العنب اللي يُعدل منو عصير العنب. 21 واشرب من عصير العنب واسكر واتعرا فخيمتو. 22 وشاف حام بو كنعان عورة بوه وامشا وعلم اخوتو. 23 واڮبظو سام ويافث حولي وداروه اعلى اكتافهم ودخلو شور بوهم النبي نوح فالخيمتو، وهوما كانو ماشين اعلى لورا وسترو عورة بوهم. وكانو وجوهتهم صادين اعلى الجيهة لخرا اياك ما يشوفو عورة بوهم. 24 وإلين اوعا النبي نوح من سكرو واعرف اللي عدلّو ولو الصغير، 25 ڮال: ملعون كنعان ولاهي يعود أحقر من اعبيد اخوتو. 26 وڮال املي: يا ربي وإلهي بارك سام واجعل كنعان عبد لو. 27 ووسع حدود يافث، ويسكن فاخيام سام ويعود كنعان عبد لو. 28 وعاش النبي نوح عاڮب الطوفان 350 سنة. 29 وإلين اتوفا النبي نوح كان عندو 950 سنة.

10

بداية العالم

أُمم العالم

1 هاذي لاحة سجل أولاد سام وحام ويافث أولاد النبي نوح، اللي خلڮولهم عاڮب الطوفان. 2 أولاد يافث هوما جومر وماجوج وماداي وياوان وتوبال وماشك وتيراس. 3 وأولاد جومر هوما أشكناز وريفاث وتوجرمة. 4 وأولاد ياوان هوما أليشة وترشيش وكتيم ورودانيم. 5 ومنهم اتفرعو الناس من قريات اللي اعلى حاشية لبحر اعلى حسب قبايلهم وشعوبهم ولغاتهم. 6 وأولاد حام هوما كوش ومصرايم وفوط وكنعان. 7 وأولاد كوش هوما سبا وحويلة وسبتة ورعمة وسبتكا. وأولاد رعمة هوما شبا وددان. 8 وكوش اجبر ول اسمو نمرود اللي عاد محارب امتين فلارض. 9 وكان صياد مانع بفضل الله تعالى. ولذا السبب يڮول المثل: كيفت نمرود هو صياد امتين بفضل الله تعالى. 10 وتكونت مملكتو فلأول من مدن بابل وأرك وأكد وكلنة فارض شنعار. 11 وعاڮب ذاك هاجر شور أشور وابنا مدن نينوى ورحوبوت عير وكالح 12 ورسن اللي هي مدينة اكبيرة امبين نينوى وكالح. 13 ومصرايم اجبر قبايل لود وعنام ولهاب ونفتوح 14 وفتروس وكفتور وكسلوح، ومن كسلوح جاو الفلشطيميين.

15 وكنعان اجبر اطفيل اسمو صيدون وهو بكرو وبعدين اجبر حثا، 16 وكنعان هو املي بو اليبوسيين ولأموريين والجرجاشيين 17 والحويين والعرقيين والسينيين 18 ولأرواديين والصماريين والحماثيين. وعاڮب ذاك اتفرعو افخاظ قبايل الكنعانيين. 19 وامتدو حدود كنعان من صيدون يلين غزة واخظين من جرار، واورا ذاك شور لاشع واخظين من سدوم وعمورة وأدمة وصبويم. 20 وهاذو كاملين هوما أولاد حام اعلى حسب قبايلهم ولغاتهم وشعوبهم وبلدانهم.

21 وسام هو خو يافث لكبير وهو املي اجبر أولاد وهو جد أولاد عابر كاملين. 22 أولاد سام هوما عيلام وأشور وأرفكشاد ولود وأرام. 23 وأولاد أرام هوما عوص وحول وجاثر وماش. 24 وأرفكشاد اجبر شالح وشالح اجبر عابر. 25 وعابر اجبر اطفلين لأول منهم اسمو فالق وهو اللي فأيامو انڮسمت لارض. واسم خوه الثاني هو يقطان. 26 ويقطان اجبر أولاد هوما ألموداد وشالف وحضرموت ويارح 27 وهدورام وأوزال ودقلة 28 وعوبال وأبيمايل وشبا 29 وأوفير وحويلة ويوباب. وهاذو كاملين هوما أولاد يقطان. 30 وكانو ساكنين فاراضي لكدا اللي فالشرق اللي امبين ميشع وسفار. 31 وهاذو كاملين هوما أولاد سام حسب قبايلهم ولغاتهم وبلدانهم وشعوبهم. 32 وهاذو هوما قبايل أولاد النبي نوح حسب انسابهم وشعوبهم ومنهم اتفرڮو الشعوب فلارض عاڮب الطوفان.

11

بداية العالم

اخلاڮة لغات العالم

سلسلة نسب النبي نوح يلين النبي أبرام

1 وكانت الناس كاملة اللي فلارض تتكلم بلغة وحدة ويستخدمو كلمات يعرفوهم كاملين. 2 واخلڮ اعلن يلين رحلت الناس شور الشرق جبرو واد فارض شنعار واتسعو فيه. 3 وڮالو امبيناتهم: وهاو نڮبظو الطوب ونشووه بالنار. واستخدمو الطوب بل لحجار ونوع من الطين لمتين بل الطين العادي. 4 وڮالو: وهاو نبنو لروصنا مدينة وبرج يوصل طولو للسما ونعطو لروصنا هوية اياك ما نتفرڮو فكل جيهات لارض. 5 وانزل الله تعالى اياك يشوف لمدينة والبرج اللي كانو الناس يبنوهم. 6 وڮال الله تعالى: يلين عادو وهوما شعب واحد ويتكلمو بلغة وحدة، بداو يعدلو هاذا، ماهو لاهي يصعاب اعليهم يعدلو أي شي اوخر ينواو يعدلوه. 7 ننزلو اصا وانخلطو لغتهم اياك كلهم ما يفهم لغة لوخر. 8 وشتتهم الله تعالى من فم فلارض كاملة ووڮفو عن بناء لمدينة. 9 ولذا السبب اُسمات لمدينة بابل اللي معناها الله تعالى خلط لغة العالم كامل. ومن فم شتتهم الله تعالى فكل جيهات لارض.

10 وهاذي لاحة سجل أولاد سام: يلين عاد سام عندو 100 سنة اجبر أرفكشاد عاڮب الطوفان بسنتين. 11 وعاش سام عاڮب ذاك 500 سنة واجبر فيها أولاد اخرين وامنات.

12 وإلين عاد عندو أرفكشاد 35 سنة اجبر شالح. 13 وعاش أرفكشاد عاڮب ذاك 403 سنوات اجبر فيها أولاد اخرين وامنات.

14 وإلين عاد عندو شالح 30 سنة اجبر عابر. 15 وعاش شالح عاڮب ذاك 403 سنوات اجبر فيها أولاد اخرين وامنات.

16 وإلين عاد عندو عابر 34 سنة اجبر فالق. 17 وعاش عابر عاڮب ذاك 430 سنة اجبر فيها أولاد اخرين وامنات.

18 وإلين عاد عندو فالق 30 سنة اجبر رعو. 19 وعاش فالق عاڮب ذاك 209 سنوات اجبر فيهم أولاد اخرين وامنات. 20 وإلين عاد عندو رعو 32 سنة اجبر سروج. 21 وعاش رعو عاڮب ذاك 207 سنوات اجبر فيها أولاد اخرين وامنات.

22 وإلين عاد عندو سروج 30 سنة اجبر ناحور. 23 وعاش سروج عاڮب ذاك 200 سنة اجبر فيها أولاد اخرين وامنات.

24 وإلين عاد عندو ناحور 29 سنة اجبر تارح. 25 وعاش ناحور عاڮب ذاك 119 سنة اجبر فيها أولاد اخرين وامنات.

26 وإلين عاد عندو تارح 70 سنة اجبر أبرام وناحور وهاران.

27 وهاذا سجل أولاد تارح: تارح اجبر أبرام وناحور وهاران، وهاران اجبر لوط. 28 ومات هاران سابڮ بوه تارح فلارض اللي اخلڮ فيها شور أور الكلدانيين. 29 واتعرس كل من أبرام وناحور وكان اسم اعيال أبرام ساراي واسم اعيال ناحور مِلْكَةُ منت هاران اللي اجبر مِلْكَةُ ويسكة. 30 وكانت ساراي عاڮر ما اتخلي التركة. 31 واڮبظ تارح ولو أبرام وول ولو لوط ول هاران وساراي اعيال ولو أبرام وامشاو فابلد من أور الكلدانيين واعدين ارض كنعان. يغير يلين لحڮو حاران سكنو فم. 32 ومات تارح فحاران يلين كان عندو 205 سنوات.

12

بركة أبرام

مولانا يمشي بأبرام شور ارض كنعان

مولانا يسلك أبرام من الجوع ومن المصريين

1 وڮال الله تعالى لأبرام: امشي من ارضك وقبيلتك ودار أهلك، وڮيس لارض اللي لاهي انعتلك. 2 ولاهي انعدل منك شعب عظيم، ولاهي انباركك، ولاهي انكبر اسمك، واتعود بركة لناس كاملة. 3 واللي يباركك يعود امبارك، واللي يلعنك يعود ملعون. ولاهي تتبارك القبايل كاملين اللي فلارض بسببك.

4 وڮام أبرام وعدل ذا اللي ڮالّو الله تعالى. وامشات امعاه ساراي اعيالو ولوط ول خوه من حاران. وفذا الوقت كان عندو أبرام 75 سنة. 5 وڮبظو امعاهم ادبشهم واعبيدهم اللي كانو فحاران، وامشاو واعدين ارض كنعان. وإلين وصلو ارض كنعان، 6 عاد أبرام يمشي من ابليدة شور ابليدة يجول فكنعان يلين اوصل لبليدة اللي فيها صدراية اكبيرة اسمها موري اللي خارج مدينة شكيم اللي ساكنين فيها الكنعانيين فذاك الوقت. 7 واظهر الله تعالى لأبرام، وڮالّو: لاهي نعطي هاذي لارض لنسلك. وڮام أبرام وابنا فم مذبح، ويڮدم فيه اذبايح لله تعالى اللي اظهرلو. 8 وعاڮب ذاك امشا من هاذي لبليدة واعد كدية فجيهة الشرق من لبليدة اللي اظهرلو الله تعالى فيها. وابنا خيمتو امبين بيت إيل اللي فالغرب ومدينة عاي اللي فالشرق. وابنا فم مذبح لله تعالى وصلى فيه. 9 ومن فم ڮيم ماشي واعد النقب اللي فالجنوب.

10 وإلين خلڮت جفاف فارض كنعان، ڮام أبرام وامشا واعد مصر يسكن فيها شي من الوقت بيهلي الجفاف كانت امتينة فلارض. 11 وإلين ڮرب من مصر ڮال لساراي اعيالو: آنا نعرف اعلنك امرة زينة، 12 وإلين يشوفوك المصريين لاهي يڮولو عنك اعيالي، ويكتلوني، ويمشو بيك امعاهم. 13 ڮوليلهم اصا عنك اختي ونسلكو من المشاكل ونجبرو العافية بسببك انتي. 14 وإلين ادخل أبرام مصر شافو أهل مصر اعلن اعيالو امرة زينة. 15 وشافوها املي عمال فرعون وخبرو فرعون بجمالها ، وامشاو بيها شور قصرو. 16 ولا ابخل شي من شي متعدل لأبرام بسبب ساراي، واعطاه لغنم ولبڮر ولحمير ولعبيد ولخدم والبل.

17 يغير ما ابطا فرعون يلين ابلاه الله تعالى هو وأهلو بامراض خطيرة بسبب اعلنو اكبظ ساراي زوجة أبرام وحاول يتعرص امعاها. 18 وڮام فرعون ومشّا لأبرام يجيه وڮالّو: انتا ذا اللي عدلتلي شنهو؟ اعلاش ما اتڮولي اعلنها اعيالك؟ 19 اعلاش اتڮولي اعلنها ختك اياك نڮبظها ونتخيم امعاها؟ ظرك اصا اسمع، اڮبظ اعيالك وامرڮ بيها. 20 وڮام فرعون ووصا اعليه ارواڮيج يصيفطوه هو واعيالو وكل أملاكو.

13

بركة أبرام

أبرام يعطي لأول خوه ارض زينة

1 وامشا أبرام من مصر وامعاه ساراي ولوط وكل أملاكو شور النقب فكنعان. 2 وكان أبرام عندو ياسر من الحيوان والفظة والذهب. 3 وامشا من النقب شور بيت إيل إلى لبليدة اللي ڮط ابنا فيها خيمتو فلول، اللي امبين بيت إيل وعاي. 4 وهاذي هي لبليدة اللي فيها مذبح مولانا اللي ڮط ابنا. وفم صلى لله تعالى. 5 وكان املي لوط اللي امشا امع أبرام عندو لغنم ولبڮر ولخيام. 6 وامتلات لارض من أملاكهم يلين ما اتلا فم بل امنين يعيشو فيه فبلد. 7 وخلڮت اخصومة امبين رعيان أبرام ورعيان لوط فالوقت اللي كانو يعيشو فيه الكنعانيين والفرزيين فلارض.

8 وڮال أبرام للوط : ما يالتنا نتخاصمو امبيناتنا، ولا يالتهم يتخاصمو رعياننا بيهلي نحنا خوت، 9 ولارض واسعة ڮدامك. خلينا نتفاصلو. وإلين تمشي اعلى زرك العربي، نمشي اعلى زري العسري. وإلين تمشي اعلى زرك العسري، نمشي آنا شور زري العربي. 10 واتلفت لوط اعلى زرو وشاف واد الأردن كامل يلين صوغر. وكانت لارض املانة من لخظار وكيفت جنة الله تعالى، وتشابه لارض مصر. وهاذا كان سابڮ يهلك الله تعالى سدوم وعمورة. 11 واختار لوط لراصو واد الأردن كامل، وامشا شور الشرق. واتفرڮ كلهم عن صاحبو. 12 واسكن أبرام فارض كنعان، واسكن لوط فابلد لخظار، وابنا اخيامو اڮريب من سدوم. 13 وكانو أهل سدوم اشرار وعاصين حته لله تعالى.

14 وڮال الله تعالى لأبرام عاڮب ما امشا عنو لوط: رڮب عينيك واتلفت من حولك من لبليدة اللي انتا فيها، الشمال والجنوب والشرق والغرب، 15 بيهلي هاذي لارض اللي انتا شايف لاهي نعطيهالك ولنسلك إلى الابد. 16 ولاهي انعدل نسلك كيفت احصي التراب، إلى عاد آراڮاج يڮد يحسب احصي التراب يتمكن من عد ذريتك . 17 ڮوم وامشي فطول لارض وعرظها بيلي اعطيتهالك. 18 وڮام أبرام وارفد اخيامو وابناها احذا اصدر ممرا اللي احذا حبرون. وابنا مذبح لله تعالى فم.

14

بركة أبرام

أبرام يسلك شعوب

1 وفذاك الوقت اخلڮ اعلن أمرافل ملك بابل وأريوك ملك ألاسار وكدرلعومر ملك عيلام وتدعال ملك جويم 2 ادايڮو امع بارع ملك سدوم وبرشاع ملك عمورة وشنأب ملك أدمة وشمئير ملك صبويم وملك بالع اللي هي صوغر. 3 كلهم اجمع اللي عندو من لجنود فواد السديم اللي ينڮالو لبحر الميت. 4 واللي كانو اعبيد لكدرلعومر مدة 12 سنة، يغير امبلڮو واتكبرو اعليه فالسنة 13 . 5 وفالسنة 14 امشا كدرلعومر وأصحابو من الملوك، وغلبو الرفائيين فلبليدة ينڮالها عشتروت قرنائم. وغلبو الزوزيين فلبليدة ينڮالها هام. وغلبو الإيميين فبطحة قريتايم. 6 وغلبو الحوريين احذا كدية سعير يلين بيت فاران اللي ماهو ابعيد من الخلوات. 7 ومن فم رجعو واعدين مدينة قادش، وغلبو كل لارض اللي كانو فيها قبيلة العماليق. وغلبو املي الأموريين اللي كانو ساكنين فارض حزازون تامار.

8 وعاڮب ذاك ڮامو كل من ملك سدوم وملك عمورة وملك أدمة وملك صبويم وملك بالع، 9 وادايڮو امع كدرلعومر ملك عيلام وتدعال ملك جويم وأمرافل ملك بابل وأريوك ملك ألاسار فواد السديم. وكانو أربع ملوك ضد خمسة. 10 وكان واد السديم املان من ظايات الطين. وكل من ملك سدوم وملك عمورة حاولو يهربو امع رجالتهم من الحرب يغير وحلو فالطين واللي اسلك منهم اهرب شور الكدية. 11 وڮامو الملوك لخرين الربعة الباڮين اللي غلبو فالحرب وڮبظو كل شي كان فسدوم وعمورة من أملاك واطعام وامشاو. 12 وڮردو لوط ول خو أبرام اللي كان ساكن فسدوم فهاذا الوقت، وڮبظو كل شي كان عندو.

13 واسلك آراڮاج من أهل سدوم وعمورة، وجا لأبرام العبراني ورد اعليه ذا اللي اخلڮ. وكان أبرام ساكن احذا صدراية اكبيرة اللي فاتراب ممرا، اللي من الأموريين، وهو خو أشكول وعانر، وكلهم أصحاب لأبرام. 14 وإلين اسمع أبرام باعلن ول خوه نحبس، ڮام واڮبظ كل رجالتو اللي اخلاڮة وكابرين عندو، واللي كان عددهم 318 آراڮاج، وامشا دافع اورا الملوك الربعة يلين لحڮ مدينة دان. 15 وإلين عاد ليل، ڮام أبرام وڮسم رجالتو اعلى فرق، واهجم اعليهم، واغلبهم، وامشا دافع اوراهم يلين لحڮو ابليدة اسمها حوبه اللي هي شمال دمشق. 16 واڮبظ اللي كانو يملكو، وجاب لوط ول خوه وأملاكو ولعليات ولمحابيس لخرين.

17 وارجع إبراهيم بعدما اغلب الملك كدرلعومر والملوك لخرين اللي كانو امعاه. وخاظ ملك سدوم اياك يستقبلو فواد شوى اللي اسمو واد الملك. 18 وكان ملكيصادق ملك ساليم امع ملك سدوم . واعطا ملكيصادق لأبرام شي من امبورو وشي من عصير العنب. وكان راجل من رجالة مولانا العظيم. 19 وبارك أبرام وڮالّو:

اعليك بركة مولانا العظيم

اللي خلڮ السما والتراب،

20 والحمد لمولانا العظيم

اللي نصرك اعلى أعدائك.

واعطاه أبرام العشر من كل شي كان عندو. 21 وعاڮب ذاك ڮال ملك سدوم لأبرام: لاهي نڮبظ الرواڮيج وانتا تڮبظ الباڮي. 22 وڮالّو أبرام: احلفت اعلى الله تعالى اللي خلك السما والتراب، 23 اعلني ما نڮبظ أي شي من ذا اللي عندك اياك ما اتڮول اعلني اجبرت الخير من عندك. 24 ولاني لاهي نڮبظ من عندك ماهو اللي كالو رجالتي. يغير اصا الرجالة اللي امشاو امعايَ فالحرب واللي هوما عانر وأشكول وممرا، خليهم يجبرو ڮرعتهم.

15

بركة أبرام

مولانا يعطي لأبرام علامة اعلى اخلاڮة اللي لاهي يورثو

1 وعاڮب يلين خلڮت هاذي لمور، ڮال الله تعالى لأبرام فحلم: لا تخاف من شي. آنا نحميك وأجرك اكبير عندي. 2 وڮال أبرام: يا مولانا يا ربي شنهي اصا فايدة الخير اللي تعطيني. آنا ما نجبر لولاد، واللي لاهي يورثني هو أليعازر اللي من دمشق. 3 وڮال املي أبرام: انتا ما اعطيتني لولاد وذا هو لعبد اللي اخلاڮة عندي لاهي يورثني. 4 وڮالّو الله تعالى: ذا لعبد ماهو لاهي يورثك. اللي لاهي يورثك لاهي يوخظ من صلبك. 5 ووخظ الله تعالى أبرام شور ڮدام خيمتو وڮالّو: خرص السما واعد النجوم إلى ڮديت. وڮالّو الله تعالى: ڮد عدد النجوم لاهي يعود ڮد نسلك. 6 وصدق أبرام الله تعالى واعتبر الله تعالى أبرام إنسان صالح.

7 وڮالّو: آنا هو الله تعالى اللي جابك من أور الكلدانيين اياك انورثك هاذي لارض . 8 وڮال أبرام لله تعالى: ابسيمحالة لاهي نعرف اعلني لاهي نورثها؟ 9 وڮالّو الله تعالى: اڮبظلي عجلة وعنز وكبش اعمر كل منهم 3 سنوات. وڮبظلي املي احمامتين. 10 وڮبظهم أبرام وشڮهم من الوسط اعلى نصين واجعل كل نص امڮابل النص لوخر، والطيور ما ڮسمهم. 11 وإلين ڮامت الطيور لخلة تنزل وتوكل من الجيفة، صاعهم أبرام.

12 وإلين الحڮ لمغرب، ارڮد أبرام ارڮاد امتين، وفذا جات اعليه ظلمة امتينة ونخلع. 13 وڮالّو الله تعالى: عود متيقن اعلن نسلك لاهي يتغرب فارض ماهي لهم ، ولاهي يستعبدوهم أهلها ويحڮروهم مدة 400 سنة. 14 يغير لاهي انخلص لهم من ذاك الشعب اللي أستعبدهم، وعاڮب ذاك لاهي يوخظو بياسر من لأملاك. 15 وانتا لاهي اتموت فالعافية وتندفن بشيبة صالحة. 16 وهوما لاهي يرجعو هون عاڮب أربع اجيال . بيهلي اثام الأموريين اللي ساكنين هون ما فات عادت ياسرة اياك يعاقبهم الله تعالى اعليها . 17 وإلين غربت الشمس وجات الظلمة، اظهر اعمود من الدخان واشهاب من النار واخظين امبين طشات اللحم. 18 وفذاك اليوم عدل الله تعالى عهد امع أبرام وڮالّو: لاهي نعطي هاذي لارض لنسلك من نهر مصر إلى نهر لكبير، نهر الفرات، 19 ابلاد القينيين والقنزيين والقدمونيين 20 والحيثيين والفرزيين والرفائيين 21 ولأموريين والكنعانيين والجرجاشيين واليبوسيين.

16

بركة أبرام

اعيال أبرام اتلود للوريث من خلال هاجر

اخلاڮة إسماعيل لأبرام

1 وساراي اعيال أبرام كانت امرة عاڮر. وكانت عندها خادم مصرية اسمها هاجر. 2 وڮالت ساراي لأبرام: الله تعالى ما اعطاني الذرية. ڮوم اصا اتكي امع هاجر. يكان الله تعالى يعطيني ذرية منها. وعدل أبرام ذا اللي ڮالتلو ساراي اعيالو. 3 وڮامت ساراي واعطاتو خادمها وعاشرها. وهاذا اخلڮ عاڮب ما قضاو 10 سنوات فارض كنعان. 4 وعاشر أبرام هاجر وحملت منو . وإلين عرفت أنها حملت، عادت تحڮر عربيتها ساراي. 5 وفذا ڮالت ساراي لأبرام: الله تعالى يحاسبك اعلى ذا اللي اخلڮلي. عاڮب ما اعطيتك خادمي وحملت منك، عادت تحڮرني. الله تعالى يقضي بيني وبينك. 6 وجاوبها أبرام وڮالها: هاذي خادمك ڮدامك وعدليلها اللي اتدوري. وعذبت ساراي هاجر يلين هربت اعليها.

7 واجبرها ملاك الله تعالى اڮريب من ظاية الماء فطريڮ اللي واعدة مدينة اسمها شور. 8 وڮالها ملاك الله تعالى: يا هاجر يا خادم ساراي، من امنين جاية؟ وامنين واعدة؟ وڮالتلو هاجر: آنا اهربت من عربيتي ساراي. 9 وڮالها ملاك الله تعالى: رجعي شور عربيتك وسمعيلها. 10 وڮالها املي: لاهي انكثر نسلك يلين يعود ما يڮد ينعد.

11 وڮالها املي: انتي موجوعة ظرك ولاهي تبراي اعلى اطفيل، ولاهي اتسميه إسماعيل اللي معناه الله تعالى يسمع. بيهلي الله تعالى حس بألامك. 12 واطفيلك لاهي يعود آراڮاج امتين وامعادي الناس كاملة والناس كاملة امعاديتو. ولاهي يعود آراڮاج مستحرش ومتكبر اعلى اخوتو كاملين.

13 وحمدت هاجر الله تعالى اللي شافها وحس بألامها وڮالت: آنا شفت ظرك اللي يراعي فيَّ . 14 ولذاك اُسمات هاذي الحاسي باسم: حاسي الحي اللي يراعي فيَّ. وهاذي الحاسي هي موجودة امبين قادش وبَاردَ. 15 وعاڮب ذا خلات هاجر لأبرام ولو. وسما أبرام اطفيلو اللي من هاجر باسم إسماعيل. 16 وكان أبرام فذا الوقت عندو 86 سنة.

17

بركة النبي إبراهيم

مولانا يبارك النبي أبرام باسم اجديد هو إبراهيم

مولانا يعدل ازيانة هي علامة عهدو

1 وإلين عاد أبرام عندو 99 سنة اتجلالّو الله تعالى وڮالّو: آنا هو مولانا القادر، امشي ڮدامي بطريڮ امسڮمة. 2 لاهي انعدل عهدي امعاك وانكثر نسلك حته. 3 وڮام أبرام واسجد ڮدام مولانا. واتكلم امعاه مولانا وڮالّو: 4 اراعيني لاهي انعدل عهدي امعاك ولاهي اتعود بو ياسر من لأُمم. 5 ومن ظرك ما اتلا ينڮالك أبرام اللي معاناه البو لمعظم ، يغير لاهي ينڮالك النبي إبراهيم اللي معناها بو ياسر من لأُمم. بيلي لاهي انعدلك منك ياسر من الشعوب. 6 ولاهي اتعود آراڮاج فايديتو ياسرة، ولاهي يتفرع من نسلك ياسر من الشعوب، ولاهي يوخظو من نسلك ملوك. 7 ويعود عهدي إلى الأبد امبيني وبينك وبين نسلك عاڮبك جيل اورا جيل. وانعودلك إله ولنسلك من بعدك 8 ونعطيك انتا ولذريتك من بعدك ارض كنعان كاملة، اللي اسكنتها متغرب، لكم الدهر كاملو وانعود إلههم. 9 وڮال مولانا للنبي إبراهيم: احفظ عهدي انتا وذريتك من عاڮبك مادامو حيين. 10 هاذا هو لعهد اللي امبيني وبينك وامبين ذريتك من بعدك اللي يالتكم تحفظوه: يُزيّنو الذكور كاملين اللي عندكم . 11 اتزينو كل اذكوركم كاملين واتعود علامة لعهد اللي امبيني وامبينكم. 12 اتمو زينو اذكوركم كاملين من بو 8 أيام اسوا من ذريتك وللا من ذرية حد مشري من فظتك ماهو من نسلك. 13 يالة يُزيّن كل اطفيل اخلاڮة فدارك وللا مشري بالفظة، واتعود علامة عهدي إلى الأبد فلحمكم . 14 واذكر اللي فيكم ما اُزيّن ينصاع من دار أهلو بيهلي خالف عهدي.

15 وڮال مولانا للنبي إبراهيم: وساراي اعيالك لا تيت اتڮولها ساراي من ظرك، يغير لاهي يعود اسمها سارة اللي معناها لأميرة. 16 ولاهي انباركها، ولاهي نعطيك اطفيل منها، ولاهي انباركها وانعدلها أم لياسر من الشعوب. ومنها لاهي يوخظ ملوك. 17 واسجد النبي إبراهيم واظحك وڮال امبينو امع راصو: اثرو يصح يخلڮ اطفيل لراجل بو 100 سنة ؟ واثرو يصح تبرا سارة وهي أم 90 سنة ؟ 18 وڮال النبي إبراهيم لمولانا: وإسماعيل ياريتو يُحظَر من بركتك . 19 وڮالّو مولانا: اللي لاهي تبرا هي سارة اعيالك، ولاهي يخلڮلك منها اطفيل، واتسميه إسحاق. لاهي انعدل عهدي إلى الأبد امعاه وامع ذريتو من بعدو. 20 أما اصا إسماعيل فأستجبت لطلبتك لو. لاهي انباركو حته، ولاهي يعود فايدتو ياسرة، ولاهي انكثر نسلو، ولاهي يعود بو للثاني عشر رئيس. ويعود شعب اكبير. 21 يغير عهدي لاهي يعود امع إسحاق اللي لاهي يجي من سارة كيف هاذا الوقت من السنة الجاية.

22 وإلين اوفا مولانا من لكلام امع النبي إبراهيم امشا عنو. 23 وفذاك النهار اڮبظ النبي إبراهيم ولو إسماعيل والذكور كاملين اللي خلڮو فدارو والذكور كاملين اللي اشرا، وزينهم، وعدل ذا اللي ڮالّو مولانا. 24 وكان النبي إبراهيم عندو 99 سنة وقت ازيانتو. 25 وإسماعيل ولو وقت ازيانتو عندو 13 سنة. 26 وتمت ازيانة النبي إبراهيم وإسماعيل 27 والذكور كاملين اللي خلڮو فدارو واذكور كاملين اللي اشرا فنفس اليوم.

18

بركة النبي إبراهيم

النبي إبراهيم يتشفع لسدوم وعمورة

1 وعاڮب ذاك اظهر الله تعالى للنبي إبراهيم عند صدراية ممرا، وقت اللي كان ڮاعد ڮدام فم خيمتو لڮايلة. 2 وفذا رڮب وجهو وشاف اثلت رجالة ماشين اعلى جيهتو، وادفع شورهم اياك يرحب بيهم. وإلين لحڮهم، ڮام واسجد اعلى التراب إحترام لهم. 3 وڮال: يا شيخي إلى عدت شايف عن عبدك يستحق الشرف عنك تستراح عندو، لا تتخطاه. 4 وخليني انجيب لكم شي من الماء تغسلو بيه كرعيكم وتڮعدو تحت ظل الصدراية. 5 وانجيب لكم شي من امبورو توكلوه ومن فم تواصلو مشيكم واتعودو خظتو اعلى خيمة عبدكم. وڮالولو: ما فم مشكلة، عدل ذا اللي ڮلت. 6 وادفع النبي إبراهيم واعد خيمتو اللي فيها سارة وڮالها: ڮومي بالعجلة وعجني 3 كيلات اكبار من الدڮيڮ الزين وخبزيهم. 7 وڮام النبي إبراهيم وادفع شور امراحو واڮبظ اعجل اسمين واعطاه لجديع عندو ينصبو. 8 وعاڮب ذاك اڮبظ النبي إبراهيم شي من الزبدة وللبن ولعجل اللي انطبخ، واطرح ذا ڮدامهم، وابڮا واڮف ڮدامهم يخدمهم تحت الصدراية وهوما يوكلو. 9 وڮالولو: وينهي اعيالك؟ ڮالّهم النبي إبراهيم: اراعيها فالخيمة. 10 وڮال واحد منهم للنبي إبراهيم: لاهي نرجعلك فهاذا الوقت من السنة الجاية ولاهي اتعود سارة عادت باطفيلها منك. وذا الوقت كانت سارة واڮفة اوراه عند فم الخيمة وسمعت اكلامهم. 11 وكان النبي إبراهيم وسارة اكهولة اكبار فالسن واتخطات سارة سن لحمل. 12 وظحكت سارة امبينها امع راصها وڮالت: عاڮب ما استكهلت وعاد راجلي شيباني نجبر العيال؟ 13 فذا ڮال الله تعالى للنبي إبراهيم: اشواسا سارة تظحك واتڮول: انڮد نبرا اعلى اطفيل وآنا كهلة؟ 14 الله تعالى اثرو يڮلبو شي؟ لاهي نرجعلك فهاذا الوقت من السنة الجاية واتعود سارة عادت باطفيلها منك. 15 وانخلعت سارة ونكرت اعلنها ظحكت. وڮالها الله تعالى: ماهي حڮ انتي اظحكتي اڮبال!

16 وعاڮب ذاك ڮامو الرجالة الثلاثة ماشين اعلى جيهة سدوم، وامشا امعاهم النبي إبراهيم يسيفطهم. 17 وڮال الله تعالى اللي هو واحد من الرجالة الثلاثة : ما انڮد نجحد عن إبراهيم اللي ناوي انعدل لسدوم. 18 وإبراهيم لابد من يعود بو شعب اكبير وامتين وتتبارك شعوب لارض كاملة بسببو . 19 بيلي آنا هو اللي اخترتو اياك يوصي أولادو وأهلو من بعدو اياك يحفظو الطريڮ الله تعالى، امعدلين البر والعدل يلين يعدل الله تعالى اللي اتعهد بيه للنبي إبراهيم. 20 وڮال الله تعالى: اكثارة الشكوى والظلم اعلى أهل سدوم وعمورة وشرهم زاد اعلى حدو. 21 لاهي انڮيسهم وانشوف إلى عاد ذا حڮ ونتأكد بنفسي.

22 وامشاو الرجالة اللي كانو امع الله تعالى واعدين سدوم ، وابڮا النبي إبراهيم واڮف امع الله تعالى. 23 وڮرب النبي إبراهيم منو وڮالّو: لاهي تهلك الصالح امع الشرير؟ 24 يلين تجبر فذي لمدينة 50 آرڮاج صالحة لاهي تهلكها وللا لاهي اتسامحها اعلى أساس هاذو الخمسين الصالحين؟ 25 انتا اعظم من اللي اتخلط امبين الصالح والشرير، ويعود الصالح كيف الشرير حشاك. ما يصح اعلنك انتا الديان ما تَعْدل؟ 26 وڮال الله تعالى للنبي إبراهيم : يلين نجبر فسدوم الا 50 آرڮاج صالحة انسامح الباڮين. 27 وڮال النبي إبراهيم: آنا كثرت من لكلام امع الرب امع اعلني مخلوق من التراب والرماد. 28 وفحالتهم نقصو 5 ارواڮيج صالحين لاهي تهلك لمدينة اعلى أساس 45؟ وڮالّو : يلين نجبر فيها 45 صالحين ما نهلكها. 29 وڮالّو النبي إبراهيم مرة ثانية: وفحالتك اجبرت الا 40 آرڮاج صالحة؟ وڮالّو : ماني لاهي نهلكهم اعلى أساس 40 الصالحين. 30 وڮال النبي إبراهيم: لا تنفڮع اعليَّ واسمحلي نتكلم، وفحالتك اجبرت الا 30 صالحين؟ وڮالّو: ماني لاهي نهلكها إلى اجبرت فيها 30 صالحين. 31 وڮال النبي إبراهيم: آنا نعرف اعلني كثرت لكلام امعاك، يغير فحالتك اجبرت الا 20 صالحين؟ وڮالّو : ماني لاهي نهلكها يلين نجبر فيها 20. 32 وڮال النبي إبراهيم: لا تغضب اعليَّ يا رب إلى اتكلمت وڮلتلك إلى اجبرت فلمدينة الا 10 صالحين؟ وڮالّو : ماني لاهي نهلكها إلى اجبرت فيها 10. 33 وعاڮب ما اوفا الله تعالى من لكلام امع النبي إبراهيم، امشا وارجع النبي إبراهيم شور بلو.

19

بركة النبي إبراهيم

ول خو إبراهيم يسلك من أهل سدوم

1 وجاو الملايكة لأثنين لمدينة سدوم امع اغروب الشمس. وذا الوقت كان لوط ڮاعد احذا بوابة سدوم. وإلين شافهم ڮام واڮف واعدهم يستقبلهم ، واسجد بوجهو اعلى التراب إحترام لهم. 2 وڮال: يا شيوخي استراحو وباتو فدار عبدكم اياك اتقضو ليلتكم وتغسلو كرعيكم، وامع الصباح اتواصلو اطريڮكم. وڮالولو: ابدي لاهي انقضو ليلتنا لڮدام. 3 يغير لوط الح اعليهم يلين ڮبلو يمشو امعاه ويباتو فدارو. وعشاهم واخبزلهم امبورو وكالو.

4 وسابڮ يرڮدو اجتمع اعليهم اكهولة وفڮاريج مدينة سدوم ڮدام الدار. 5 وعيطو لوط وڮالولو: وين هوما الرجالة اللي بايتين عندك الليلة ؟ وخظهم شورنا اياك انلوطوهم. 6 وخاظ شورهم لوط واڮفل الباب اوراه 7 وڮال: لا اتعدلو المعصية يا خوتي. 8 اراعي عندي منتين اعزيبات. لاهي انوخظهم لكم اياك اتعدلو امعاهم اللي تبغو. أما اصا ذو الرجالة لا اتعدلولهم شي ما ينفع بيهلي ضيوف عندي. 9 وڮالولو: اكحز ابعيد عنّا ! وڮالو املي: ذا آرڮاج اللي جا يسكن عندنا عاد هامو يتحكم فينا. ظرك اصا لاهي انعدلولك شي أطم منهم هوما. واتڮدمو واعدين لوط لاهي يدڮدڮو الباب. 10 فذا الرجالة اللي هوما خطار لوط مدو ايديهم وحكموه ودخلوه وسط الدار، وڮفلو الباب. 11 وخبطو بلعما ارواڮيج اللي كانو واڮفين ڮدام الباب، اصغيرهم واكبيرهم، يلين عاد قالبهم يجبرو بل امنين الباب.

12 وڮالّو الرجالة لأثنين للوط : مندرا يكان عندك أقارب فلمدينة: انساب وللا أولاد وللا امنات وللا أي آراڮاج اوخر اڮريب منك؟ وخظهم من هاذي لمدينة 13 بيهلي نحنا هامنا اندمرو هاذي لبليدة بيهلي كثرة الشكوى من شرها عند الله تعالى، وارسلنا اياك اندمروها. 14 وامشا لوط يعلم الرجالة اللي كانو لاهي يتخيمو امع امناتو وڮالّهم: ڮومو الفوڮ واوخظو من هاذي لبليدة بيهلي الله تعالى لاهي يدمر هاذي لمدينة. ولا جد اعليهم اكلامو.

15 وإلين عاد الفجر الحو الملايكة لأثنين اعلى لوط وڮالولو: ڮوم الفوڮ واڮبظ اعيالك وامناتك اللي امعاك اياك ما تهلك بسبب اثام أهل لمدينة. 16 يغير يلين ابطا لوط حكمو الرجالة بايديه وايدين اعيالو وامناتو وامشاو بيهم شور ڮدام لمدينة بيهلي الله تعالى اشفق اعليهم. 17 وإلين وخظوهم ابعيد ڮال واحد من الملايكة للوط: سلك روحك ولا اتخرص اوراك ولا توڮف فذي لبليدة كاملة. اهرب اعلى جيهة لكدا اياك تسلك. 18 وڮال لوط: لا اتواسيلي ذاك يا شيخي، 19 انتا اعرفتلي شي واهتميت بيَّ وسلكتني من الموت. يغير آنا ما انڮد نلجا فلكدا خايف من يخلڮلي شي وانموت. 20 اراعي مدينة اڮريب انڮد نهرب شورها. وهي مدينة اصغيرة وخليني نلجا شورها. امالها مدينة اصغيرة حته؟ وانڮد نسلك فيها بروحي؟ 21 وڮالّو الملاك: آنا اڮبلت طلبك ولاني لاهي اندمر ذي لمدينة الصغيرة. 22 اهرب شورها بالعجلة بيهلي ما انڮد انعدل شي لسدوم سابڮ توصل انتا لهاذي لمدينة الصغيرة. ولهاذا السبب اُسمات هاذي لمدينة باسم صوغر اللي معناها الصغيرة.

23 وإلين ظهرت الشمس اعلى لارض، الحڮ لوط صوغر. 24 وفذا امطر الله تعالى اعلى سدوم وعمورة كبريت ونار من السما. 25 واحرڮ الله تعالى ذيك لارض واللي ساكنين فيها والوديان اللي حذاها وكل ارضهم كاملة اللي محروثة. 26 واتلفتت اعيال لوط اللي كانت اوراه بيها اڮبيظ لقبة واتحولت شور اعمود من الملح .

27 وامشا النبي إبراهيم امع الصباح شور لبليدة اللي وڮف فيها ڮدام الله تعالى. 28 وخرص اعلى جيهة سدوم وعمورة واعلى لارض اللي امجاورتهم وشاف الدخان طالع اعلى شكل اعمود. 29 وعاڮب ما دمر مولانا هاذي لبليدة، ما انسا وعدو للنبي إبراهيم ووخظ لوط سابڮ يدمر لمدينة اللي كان ساكن فيها.

30 وعاڮب ما دمر مولانا سدوم وعمورة، امشا لوط وامناتو من صوغر، واسكنو فلكدا بيهلي كان خايف من السكن فصوغر. والجا هو وامناتو فامغارة فالكدية. 31 وڮالت منتو لكبيرة لختها الصغيرة : نحنا بونا يستكهل ولارض ما اتلاو فيها رجالة يتخيمو امعانا كيف الناس كاملة. 32 اتعالي اصا نسڮوه شي من الخمر ونتكو امعاه اياك ما تنڮطع ذرية بونا. 33 واسڮاو الخمر لبوهم فذيك الليلة، وڮامت المنت لكبيرة واتكات امعاه . ولا حس لوط بتكيها امعاه ولا اڮيامها. 34 وفانهار اللي اوراه ڮالت المنت لكبيرة لختها الصغيرة: آنا اتكيت امع بويَ البارح . وهاي نسڮوه الخمر هاذي الليلة املي وتدخلي شورو انتي وتتكي امعاه، ونجبرو من بونا ذرية. 35 واسڮاو بوهم الخمر فذي الليلة الثانية وڮامت المنت الصغيرة واتكات امعاه. ولا حس لوط بتكيها امعاه وللا اڮيامها. 36 وبهاذا السبب حملو امنات لوط من بوهم. 37 وابرات المنت لكبيرة اعلى اطفيل سماتو مؤاب اللي معناه من بويَ، وهو بو قبيلة المؤابيين إلى اليوم. 38 والمنت الصغيرة ابرات املي اعلى اطفيل وسماتو بن عمي اللي معناه ول أهلي، وهو بو قبيلة بني عمون إلى اليوم.

20

بركة النبي إبراهيم

مولانا يسلك اعيال النبي إبراهيم

النبي إبراهيم يصلي من أجل اسلاكة شيخ الفلشطيميين

1 وارحل النبي إبراهيم من فم واعد ارض النقب اللي فالجنوب واسكن امبين مدينة قادش ومدينة شور وقضا شي من الوقت فمدينة جرار. 2 وفم ڮال النبي إبراهيم عن سارة اعيالو: هاذي اختي. وارسل أبيمالكك ملك جرار امراسيل يجيبولو سارة . 3 واتجلا مولانا لأبيمالك فحلم فالليل وڮالّو: انتا لاهي اتموت بسبب اعلنك اڮبظت امرة متخيمة . 4 يغير أبيمالك لحڮو ذا مافات امسها وڮال لمولانا: لاهي تكتلني وتكتل أمة بريئة؟ 5 امالو ڮالّي اعلنها اختو وهي املي ڮالتلي اعلنو خوها؟ ما عدلت ذا اللي عدلت يكون شاك اعلنو صالح ونيتي كانت زينة . 6 وڮالّو مولانا: آنا نعرف اعلنك نيتك كانت زينة ، ولذاك امنعتك من اطيح فالمعصية واتمس سارة. 7 ظرك اصا رجع للراجل اعيالو بيهلي هو نبي، اياك يطلبك مولانا وتحيا. وإلى ما رجعتها اعرف اعلنك انتا وذا اللي لك ميتين قطعا.

8 وبكر أبيمالك امع الصباح وعيط لعبيدو كاملين، ورد اعليهم ذا اللي اخلڮ، وانخلعو كاملين خلعة امتينة. 9 وعيط أبيمالك للنبي إبراهيم وڮالّو: اللي عدلتنا شنهو؟ شنهو الخطأ اللي عدلتلك اياك اتجيبلي واتجيب لمملكتي هاذا الذنب لكبير؟ انتا عدلتلي شي خاسر ما كان يالتك اتعدلولي. 10 وسول أبيمالك النبي إبراهيم: اشخلاك اتعدل هاذا ؟ 11 وڮالّو النبي إبراهيم: آنا عدلت ذا اللي عدلت بيهلي شكيت اعلن هاذي لبليدة ما فيها حد خايف من مولانا، وخفتكم تكتلوني اعلى أساس اعيالي. 12 وفلحقيقية هي اختي منت بويَ ولا هي منت أمي واتعرست امعاها. 13 وإلين ادعاني مولانا اياك نمشي عن دار بويَ، ڮتلها: بل امنين نمشو ڮولي اعلني خوك واتعودي عدلتيلي غاية اكبيرة.

14 واڮبظ أبيمالك اغنم وابڮر واعبيد واخدم واعطاهم للنبي إبراهيم، ورجعلو سارة اعيالو. 15 وڮال أبيمالك: هاذي ارضي ڮدامك واسكن بل امنين تبغي فيها. 16 وڮال لسارة: اراني اعطيت لخوك ألف ڮطعة من الفظة . انبرئك بيها من لإساءة ڮدام الناس اللي امعاك، وانتي بريئة ڮدام كل واحد. وابهاذي الطريڮة اتعود رجعتلك كرامتك. 17 واطلب النبي إبراهيم مولانا اياك يشفي أبيمالك. وابرات اعيالو وخدمو 18 بيهلي مولانا ابلا اعيال وكل اخدم أبيمالك بلعڮار بسبب سارة اعيال النبي إبراهيم.

21

بركة النبي إبراهيم

مولانا يسلك النبي إسماعيل

النبي إبراهيم يعدل عهد سلام امع الفلشطيميين

1 وعاڮب هاذي لحداث انعم الله تعالى اعلى سارة واعطاها ذا اللي وعدها بيه. 2 وحملت سارة وابرات اعلى اطفيل لإبراهيم فنفس الوقت اللي ڮط ڮالّو مولانا. وكان النبي إبراهيم فذا الوقت مستكهل حته. 3 وڮام النبي إبراهيم وسما اطفيلو اللي اجبر من سارة إسحاق. 4 وڮام زيّنو فاليوم الثامن كيف ما اطلب مولانا. 5 ووقت اخلاڮة إسحاق كان النبي إبراهيم عندو من لعمر 100 سنة. 6 وڮالت سارة: آنا ظحكني مولانا. وكل الناس اللي تسمع ذي اللي اخلڮ يظحكو هوما املي. 7 وڮالت سارة املي: من كان يڮد يڮول للنبي إبراهيم اعلن سارة لاهي اترظع أولاد؟ واراعيني آنا ابريتلو اعلى اطفيل فاستكهيلو.

8 واكبر إسحاق وانفطم وعدل النبي إبراهيم وقت فطيم إسحاق ندوية اكبيرة. 9 وفواحد من انهارات شافت سارة اعلن إسماعيل ول هاجر المصرية يجوق فإسحاق. 10 وڮالت سارة للنبي إبراهيم: صوع هاذي الخادم هي وولها بيهلي ول هاذي الخادم ماني ڮابلتو يورث امع ولي إسحاق. 11 ولا ازيان هاذا عند النبي إبراهيم اعلى أساس ولو إسماعيل. 12 وڮال مولانا للنبي إبراهيم : لا تنفڮع من امردة الطفيل وأمه. واسمع لكلام سارة وعدل ذا اللي ڮاتلك بيهلي من إسحاق اتعود لك ذرية. 13 ولاهي نجعل من ول الخادم املي أمة اكبيرة بيهلي هو من ذريتك. 14 وانهار من غد ڮام النبي إبراهيم امع الصباح واڮبظ شي من امبورو وڮربة ماء واعطاهم لهاجر ودارهم اعلى اكتافها وصاعها هي امع اطفيلها. وڮيمت ماشة وذهبت فخلوات بئر السبع. 15 وإلين افرق اعليها ماء لڮربة، طرحت الطفيل تحت وحدة من الصدرايات. 16 وڮعدت امڮابل 100 متر ڮدامو بيهلي ڮالت: ما نبغي نحظر الموت اطفيلي . وڮعدت تزڮي وعادت تبكي. 17 واسمع مولانا بكي الطفيل، وفذا عيط ملاك مولانا لهاجر من السما وڮالها: انتي اشفاڮعك يا هاجر؟ لا تخافي بيهلي مولانا اسمع بكي الطفيل من لبليدة اللي فيها. 18 ڮومي ورفديه وضميه شورك. بيهلي لاهي انعدلو أمة اكبيرة. 19 وافتح مولانا عينين هاجر ونعتلها حاسي من الماء. وامشات واملات لڮربة واسڮات الطفيل. 20 وكان مولانا امع الطفيل. وإلين اكبر إسماعيل، اسكن فخلوات فاران وعاد اخباري فارماية السهم. 21 وعرستو أمو امع امرة مصرية.

22 وفذا الوقت ڮال أبيمالك وقائد جيشو فيكول للنبي إبراهيم: نحنا لاحظنا اعلن مولانا امعاك فكل شي اتعدلو ، 23 واندورك ظرك تحلفلي اعلى مولانا اعلنك مانك لاهي تغدر بيَّ ولا تغدر بنسلي ولا أولادي، واحلفلي اعلنك لاهي تعرف شي لشعبي اللي اتغربت بينهم كيفما آنا احسنت اعليك. 24 وڮال النبي إبراهيم: راني حالفلك .

25 وعاتب النبي إبراهيم أبيمالك اعلى أساس الحاسي اللي ڮبظوها اعبيد أبيمالك بالقوة. 26 وڮال أبيمالك: آنا ما نعرف من اڮبظ هاذا الحاسي، وانتا املي ما ڮلتلي من اڮبظها. وأول مرة نسمع بذا هو اليوم. 27 وفذا اعطا النبي إبراهيم لأبيمالك اغنم وابڮر واڮطع كلهم امع لوخر عهد. 28 وعزل النبي إبراهيم اسبع انعاج من غنمو اعلى زر. 29 وڮالّو أبيمالك: شنهي الغاية من اعزيل هاذو اسبع انعاج وحدهم؟ 30 وڮالّو النبي إبراهيم: هاذو اسبع انعاج انڮدمها بين ايديك تشهد اعلني آنا هو اللي احفرت هاذي الحاسي. 31 ولهاذا السبب سما هاذي لبليدة بئر السبع اللي معناها حاسي الحلفة. بيهلي أبيمالك والنبي إبراهيم كل واحد منهم احلف فم. 32 وبهاذي الطريقة ڮطعو لأثنين عهد امبيناتهم فبئر السبع. ومن فم ڮام أبيمالك وفيكول قائد جيشو ورجعو شور ارض الفلشطيميين. 33 واغرس النبي إبراهيم نوع من الصدر كيف الڮنات فبئر السبع وصلى فم لله تعالى للإله اللي كان موجود سابڮ كل شي. 34 واسكن النبي إبراهيم فارض الفلشطيميين ياسر من الزمن.

22

بركة النبي إبراهيم

مولانا يبارك النبي إبراهيم اعلى أساس طاعتو للتضحية بولو إسحاق

1 وبعد يلين اسكن النبي إبراهيم فارض الفلشطيميين، ڮام مولانا وأمتحن النبي إبراهيم وعيطلو: يا إبراهيم ! وڮال النبي إبراهيم: اراعيني يا مولانا. 2 وڮال مولانا للنبي إبراهيم: اڮبظ ولك إسحاق اللي امعاك واللي تبغي، وامشي شور ارض المُريا، وذبحو فم، وحرڮو، وڮدمو كيفت قربان اعلى وحدة من ذوك لكدا اللي لاهي انعتلك. 3 وانهار من غد اوعا النبي إبراهيم امع الصباح واحزم اعلى احمارو، وامشا امعاه بإثنين من اعبيدو وامعاهم ولو إسحاق، وجهز لحطب اياك يحرڮ اعليه القربان، وامشا اعلى جيهة لبليدة اللي ڮالّو مولانا. 4 وانهار الثالث رڮب النبي إبراهيم وجهو وشاف لبليدة اللي ڮالّو مولانا من ابعيد. 5 وڮال النبي إبراهيم للعبيد اللي امعاه: ابڮاو هون امع لحمار اياك نمشي آنا امع الطفيل وانصلو لمولانا، ومن فم نرجعولكم. 6 وڮام النبي إبراهيم ورفّد إسحاق لحطب، وارفد النبي إبراهيم مشعل النار والموس، وامشاو فبلد. 7 وڮال إسحاق لبوه النبي إبراهيم: يا بويَ! وڮالّو النبي إبراهيم: اراعيني يا ولي. وڮالّو: وينهو لخروف اللي لاهي ينحرڮ كيفت قربان؟ بيهلي إسحاق شاف النبي إبراهيم عندو النار والموس يغير ما شاف لخروف. 8 وڮال النبي إبراهيم لإسحاق: مولانا لاهي يدبر لخروف اللي لاهي ينحرڮ كيف قربان، لا يشطنك شي. وواصلو مشيهم فبلد.

9 وإلين لحڮو لبليدة اللي ڮال مولانا للنبي إبراهيم، ڮام النبي إبراهيم وابنا فم مذبح، واجمع لحطب، وكتف النبي إبراهيم ولو إسحاق ودارو فوڮ المذبح فوڮ لحطب. 10 ومد النبي إبراهيم ايدو واڮبظ الموس اياك يذبح ولو إسحاق. 11 وفذا عيطلو ملاك الله تعالى من السما: إبراهيم إبراهيم! وڮال النبي إبراهيم للملاك: اراعيني. 12 وڮال الملاك للنبي إبراهيم: لا اترڮب ايدك اعلى الطفيل، ولا اتعدلّو أي شي. آنا ظرك اعرفت اعلنك خايف من مولانا، ولا ابخلت ابولك الوحيد اعلى مولانا. 13 وخرص النبي إبراهيم اوراه وشاف كبش متعلڮ باعراش الصدر. وڮام ڮاسو وجابو وذبحو وحرڮو القربان بل ولو. 14 وسما النبي إبراهيم ذيك لبليدة باسم يَهْوَه يَرأَه اللي معناه الله تعالى يدبر. ولهاذا السبب ينڮال اليوم: فكدية الله تعالى يدبر. 15 وعيط ملاك الله تعالى للنبي إبراهيم من السما مرة اخرا 16 وڮال: راعيني نحلفلك بيكلي عدلت ذا اللي اطلبت منك ولا احكمت عني ولك الوحيد . 17 لذاك لاهي انباركك وانكثر ذريتك ويعود عددهم كيفت انجوم السما وكيفت احصي التراب لبحر، ولاهي تورث ذريتك مدن اعدائها. 18 وبذريتك تتبارك جميع أُمم لارض بيك اللي اسمعتلي. 19 وعاڮب ذاك ارجع النبي إبراهيم شور اعبيدو لأثنين ورجعو كاملين شور بئر السبع بل امنين ساكن النبي إبراهيم.

20 وانڮال للنبي إبراهيم عاڮب يلين خلڮت هاذو لمور: اراعيها مِلْكَةُ خلڮولها أولاد لخوك ناحور: 21 عوصا هو لبكر وخوه بوزا وقموئيل بو أرام 22 وكاسد وحزواَ وفلداش ويدلاف وبتوئيل . 23 واخلڮ لبتوئيل رفقة. هاذو الثمانية خلاتهم مِلْكَةُ لناحور خو النبي إبراهيم. 24 واملي خلاتلو خادمو اللي اسمها رؤومة: طابح وجاحم وتاحش ومعكة.

23

بركة النبي إبراهيم

النبي إبراهيم يشرّف من خلال الشعوب اللي احذاه وقت موت اعيالو

1 وعاشت سارة 127 سنة من لعمر. 2 وماتت فقرية حبرون فارض كنعان. وجا النبي إبراهيم امتكدر اياك ينوح اعلى سارة. 3 وإلين ڮام النبي إبراهيم من ڮدام جثمان سارة ڮال للحيثيين: 4 آنا خاطر وضيف عندكم وطالبكم تعطوني اقبر ندفن فيه اعيالي اللي ماتت. 5 وڮالولو الحيثيين: 6 اسمع يا شيخنا انتا مولانا عدلك زعيم بينا، اڮبظ تدفن اعيالك فازين اقبورنا، ما فينا حد لاهي يحكمك عن تدفن اعيالك فقبرو. 7 وڮام النبي إبراهيم اركع ڮدام الحيثيين أهل لبلاد يشكرهم. 8 وڮالهم النبي إبراهيم: إلى عدتو تبغوني اصا ندفن اعيالي، فاسمعوني واتوسطولي فعفرون ول صوحر 9 اياك يبيعلي امغارة المكفيلة اللي يملك واللي اعلى زر احريثتو، ويبيعهالي بسعرها كامل اياك انعدلها مدفنلي. 10 وفذا الوقت كان عفرون الحيثي ڮاعد امع اجماعتو وڮال للنبي إبراهيم ڮدام كل الحيثيين اللي اجتمعو عند بوابة لمدينة: 11 لا يا شيخي اسمعلي، لاهي نعطيك احريثتي ولمغارة اللي فيه هدية مني لك. وشعبي شاهد اعلى ذا، وادفن فيها اعيالك. 12 واركع النبي إبراهيم يشكر الحيثيين مرة اخرا. 13 وڮال النبي إبراهيم لعفرون ڮدام الحيثيين: حڮلا اسمعني، آنا نبغي ندفع صوڮ لحريثة واڮبل مني هاذا اياك انڮد ندفن اعيالي فيه. 14 وجاوبو عفرون وڮالّو: 15 اسمعني يا شيخي، هاذي لارض قيمتها 5 كيلوات من الفظة، وهاذا لمبلغ بلا قيمة بيني وبينك، وادفن اعيالك. 16 واڮبل النبي إبراهيم لمبلغ اللي اعرض اعليه عفرون واوزن النبي إبراهيم لعفرون 5 كيلوات من الفظة ڮدام الحيثيين حسب الوزنة اللي متعارف اعليها عند تجارهم.

17 وصبحت احريثة عفرون اللي فالمكفيلة اللي اڮريب من ممرا ولمغارة اللي فيها وكل الصدر اللي لحريثة 18 للنبي إبراهيم وهاذا اشهد اعليه كل الحيثيين اللي اجتمعو عند بوابة لمدينة. 19 وعاڮب ذاك ڮام النبي إبراهيم وادفن اعيالو سارة فامغارة المكفيلة اڮريب من ممرا اللي هي حبرون فابلاد كنعان. 20 واملك النبي إبراهيم من الحيثيين لحريثة ولمغارة اللي فيها وعادو مدفنلو.

24

بركة النبي إبراهيم

اعيال إسحاق اُباركت بسبب أهلها اياك تجبر ياسر من الذرية

1 وعاڮب فترة من الزمن استكهل النبي إبراهيم حته وباركو الله تعالى فكل شي. 2 وڮال النبي إبراهيم لشيخ اعبيدو واللي هو مسؤول عن كل شي فدار النبي إبراهيم: دير ايدك تحت ڮايمتي، 3 واحلفلي اعلى الله تعالى إله السما ولارض اعلنك ما اتعرس لولي أي امرة من أهل كنعان اللي آنا عايش امبيناتهم. 4 وتمشي شور بلدي وفخظي وتڮبظ امرة منهم لولي إسحاق. 5 وڮال لعبد للنبي إبراهيم: وإلى عادت لمرة اللي لاهي نڮبظ لإسحاق ما تبغي تمشي شور هاذي لارض ، وفذي الحالة مندرا يكانك تبغيني انجيب إسحاق للبليدة اللي انتا جاي منها؟ 6 وڮالّو النبي إبراهيم: عسك من اترجع ولي لفم. 7 الله تعالى إله السما اللي اڮبظني من دار بويَ ومن وطني وتكلم امعايَ واحلفلي وڮالّي: اندور نعطي هاذي لارض لنسلك. يدور يمشي ڮدامك ملاك اياك تڮبظ امرة لولي من ارض أهلي. 8 وإلين ترفض لمرة تمشي امعاك، اتعود انتا فهاذي الحالة عدلت اللي احلفتلي اعليه. يغير لا اترجع ولي لذيك لارض. 9 ودار لعبد ايدو تحت ڮايمة النبي إبراهيم واحلف لشيخو اعلنو لاهي يعدل ذا اللي احلفلو اعليه.

10 واڮبظ لعبد 10 اجمال من حيوان النبي إبراهيم ورفّد اجمال من كل الخير اللي عند شيخو. وامشا واعد أرام النهرين لبليدة اللي فيها ناحور. 11 وإلين ڮرب، برك اجمال خارج لمدينة احذا حاسي من الماء. وكان هاذا امع مغرب الشمس، وذا كان وقت وخيظ لعليات اياك يوردو فالحاسي. 12 واطلب لعبد وڮال: يا الله تعالى إله شيخي النبي إبراهيم، يسرلي امري اليوم واحسن اعلى شيخي النبي إبراهيم . 13 آنا اراعيني واڮف عند الحاسي ولعليات هاذي لمدينة لاهي يوخظو يوردو. 14 ولمرة اللي انڮولّها: نزلي ڮدرتك اياك نشرب، وتسڮيني وتسڮي اجمالي، اتعود هي لمرة اللي اخترت لعبدك إسحاق. وبهاذي الطريقة انعود اعرفت اعلنك احسنت اعلى شيخي النبي إبراهيم.

15 وسابڮ يوفي عبد النبي إبراهيم دعاؤو، جات رفقة منت بتؤئيل ول مِلْكَةُ اعيال ناحور خو النبي إبراهيم وڮدرتها اعلى اكتفها. 16 وكانت اشويبة ازوينة حته واعزيبة ما ڮط مسها راجل. وڮاست ظاية الماء واملات ڮدرتها وڮيمت ماشة. 17 وادفع عبد النبي إبراهيم شورها وڮالها: اسڮيني اشوي من الماء من ڮدرتك. 18 وڮالتلو رفقة: اشرب يا شيخي ونزلت ڮدرتها بالعجلة اعلى ايديها واسڮاتو. 19 وعاڮب يلين اسڮاتو ڮالتلو: لاهي انجيب املي الماء لاجمالك اياك نسڮيهم. 20 وصبت ڮدرتها بالعجلة فحوظ الماء ودفعت شور حاسي وتورد الماء يلين اسڮات اجمالو كاملين. 21 وكان عبد النبي إبراهيم امراقبها فذا كامل اللي اتعدل من دون كلام اياك يعرف يكانها هي اللي اختار الله تعالى لإسحاق وللا ابدي.

22 وإلين شربت اجمال، اڮبظ لعبد ووخظ حزمة من الذهب وزنها اڮريب من 6 اڮرامات ووخظ املي أسوارين من الذهب وزنهم 120 اڮرام. 23 وسول لعبد رفقة وڮالها: انتي منت من؟ ڮوليلي مندرا يكانا انڮدو نجبرو ابليدة انباتو فيها فدار بوك؟ 24 وڮالتلو رفقة: آنا بويَ هو بتؤئيل ول مِلْكَةُ وناحور. 25 وڮالتلو املي: عندنا لحشيش وياسر من لعلف وعندنا املي بل امنين اتباتو فيه. 26 وفذا اركع واسجد لعبد لله تعالى يشكرو. 27 وڮال: اتبارك الله تعالى إله شيخي النبي إبراهيم اللي ما امنع كرمه ونزاهتو عن النبي إبراهيم. وڮال لعبد: الله تعالى سهداني اعلى دار اخوت شيخي النبي إبراهيم. 28 ودفعت رفقة شور دار أمها وردت اعليها اللي اخلڮ.

29 وكان عند رفقة خو ينڮالو لابان. وڮام لابان وامشا واخظ شور لعبد اللي عند الظاية 30 بيهلي فات شاف حزمة الذهب وأسوارين فايدين اختو رفقة، واسمع املي اكلام رفقة عن لعبد اللي اجبرت، واجبر لابان لعبد واڮف احذا اجمالو اڮريب من الظاية. 31 وڮال لابان للعبد: اتفضل انتا امباركك الله تعالى. اعلاش انتا واڮف الڮدام ؟ آنا جهزت الدار وجهزت املي ابليدة يستراحو فيها اجمالك. 32 وڮاس لعبد الدار وانزل لابان وعبيدو اللي كانو رافدين اجمالو واعطاو لاجمال لعبد لحشيش ولعلف، وجابولو شي من الماء هو واللي كان امعاه اياك يغسلو ڮرعيهم. 33 وطرحو ڮدامو اطعام اياك يوكل ، يغير سابڮ يوكل ڮال: ماني لاهي نوكل سابڮ ما ڮتلكم اللي عندي. وڮال لابان لعبد النبي إبراهيم: اتفضل ڮول اللي عندك.

34 وڮال للابان: آنا عبد للنبي إبراهيم. 35 والله تعالى بارك حته شيخي النبي إبراهيم وعاد زعيم. والله تعالى اعطاه لغنم ولبڮر والفظة والذهب ولعبيد ولخدم والبل ولحمير. 36 وخلاتلو سارة اطفيل عاڮب ما استكهلت واعطاه بوه النبي إبراهيم كل أملاكو. 37 واحلفلي شيخي النبي إبراهيم وڮالّي: لا اتعرس لولي إسحاق أي امرة من الكنعانيين اللي آنا ساكن فبلادهم. 38 وڮالّي: ڮيس أهل بويَ وعايلتي واڮبظ امرة لولي. 39 وڮلت لشيخي النبي إبراهيم: وفحالة لمرة اللي لاهي نجبر ابات تمشي امعايَ شور كنعان؟ 40 وڮالّي النبي إبراهيم: الله تعالى اللي امشيت آنا اعلى اطريڮو يدور يمشي ملاكو ويوفقك فمهمتك اياك تڮبظ اعيال لولي إسحاق من عائلتي ومن أهل بويَ. 41 وڮالّي شيخي النبي إبراهيم: وإلى جيت لأهلي ورفضو يعطوهالك، فهاذي الحالة نطلصك من الحلفة اللي احلفتلي اعليها.

42 وڮست اليوم الحاسي وإلين الحڮتها اطلبت الله تعالى وڮتلو: يا الله تعالى إله شيخي النبي إبراهيم، آنا طالبك اتوفقني فاللي اعلى أساسو آنا سافرت. 43 آنا اراعيني واڮف ڮدام الحاسي. اندورك تجعل الشويبة اللي لاهي اتجي اياك تورد الماء واللي يلين نطلب منها: تسڮيني من الماء، 44 واتڮولّي: اشرب انتا وآنا لاهي نسڮي اجمالك املي. اتعود هي الشويبة اللي اختارها الله تعالى لإسحاق ول شيخي.

45 والوقت اللي كنت نطلب فيه مولانا واناجي فيه نفسي، فذا شفت رفقة جاية ورافدة ڮدرة اعلى اكتافها ، وڮاست الحاسي تورد الماء وڮتلها: طالبك تسڮيني. 46 ودفعت وطرحت ڮدرتها وڮاتلي: اشرب انتا ولاهي نسڮي املي اجمالك. 47 وسولتها: منت من انتي؟ وڮاتلي اعلنها منت بتؤئيل ول ناحور اللي خلاتلو مِلْكَةُ. واڮبظت ودرت الخاتم فاخنافرها والسوار فايديها. 48 وڮمت واسجدت وباركت الله تعالى إله شيخي النبي إبراهيم اللي سهداني شور الطريڮ لمسڮمة اياك نڮبظ منت خو النبي إبراهيم لولو إسحاق. 49 وظرك ڮولولي إلى عدتو لاهي اتعدلو ذي الغاية لشيخي النبي إبراهيم ، وللا طلصوني وخلوني انڮيم واعد ابليدة اخرا.

50 وڮالولو لابان هو وبتؤئيل: ذي لمردة جات من عند الله تعالى ونحنا ما انڮدو انڮولولك اهيه وللا ابدي. 51 رفقة اراعيها ڮدامك. اڮبظها وامشي بيها اياك اتعود اعيال لأول شيخك النبي إبراهيم كيفت ماراد الله تعالى. 52 وإلين اسمع عبد النبي إبراهيم اكلامهم، ابرك اعلى التراب ساجد لله تعالى. 53 ووخظ لعبد اديار من الفظة والذهب ولباس واعطاهم لرفقة واعطا املي لخوها وأمها هدايا غالية. 54 وكال واشرب هو ورجالتو وباتو ليلتهم فم. وإلين اوعاو امع الصباح ڮالّهم: اعطوني اطريڮ اياك نرجع شور شيخي النبي إبراهيم. 55 وڮالولو خو رفقة وأمها: خلي رفقة تبڮي امعانا 10 أيام وللا ذاك ومن فم تمشي. 56 وڮالّهم لعبد: لا تحصروني ، الله تعالى سڮملي اطريڮي ، خلوني نمشي شور شيخي النبي إبراهيم. 57 وڮالولو: لاهي انعيطو لرفقة وانسولوها عن رأيها. 58 وعيطو لرفقة وسولوها: تبغي تمشي امع ذا الراجل؟ وڮالتلهم: اهيه نبغي نمشي. 59 وخلاو رفقة تمشي وامشات امعاها امرظعتها وعبد النبي إبراهيم ورجالتو. 60 وباركو رفقة وڮالولها: اعليك بركة مولانا. انتي ختنا عدلي ياسر من الذرية اياك اتعود ألاف مؤلفة وتورث ذريتك مدن اعدائها.

61 وڮامت رفقة واخدمها وركبو اجمال وامشاو اورا عبد النبي إبراهيم. وڮيم لعبد برفقة ماشي بيها. 62 وفذاك الوقت كان إسحاق اللي ساكن فالنقب ارجع من الطريڮ اللي ينڮالها حاسي الحي اللي يراعي فيَّ. 63 وفدحميساية امشا واعد الخلوات اياك يتخمم . فذا شاف اجمال جاية . 64 ورفعت رفقة هي املي عينها وشافت إسحاق، ونڮزت عن اجملها. 65 وسولت عبد النبي إبراهيم وڮاتلو: منهو هاذا الراجل اللي ماشي فالحرث اياك يتلڮالنا ؟ وڮالها لعبد: هاذا شيخي إسحاق. وڮبظت حوليها واتحجبت عنو. 66 وعاڮب ذاك رد لعبد اعلى إسحاق ذا كامل اللي اخلڮ. 67 ودخل إسحاق رفقة شور خيمة أمو سارة واتعرس امعاها وابغاها حته واتعزا بيها عاڮب موت أمو سارة.

25

بركة النبي إبراهيم

عاڮب موت النبي إبراهيم بركتو اتكيس ولو إسحاق

1 وعاڮب ذا ڮام النبي إبراهيم واتعرس امع امرة اسمها قطورة. 2 وخلاتلو زمران ويقشان ومدان ومديان ويشباق وشوحا. 3 وخلا يقشان شبا ودادان ، وأولاد دادان هوما الأشوريم وللطوشيم ولأميم. 4 وأولاد مديان هوما عيفة وعفر وحنوك وأبيداع وألدعة ، وهاذو كاملين جايين من ذرية قطورة. 5 وورّث النبي إبراهيم للنبي إسحاق كل أملاكو. 6 واعطا لولادو من خدمو هدايا وقت محدو كان حي، وارسلهم اعلى جيهة الشرق ابعيد عن ولو إسحاق. 7 وعاش النبي إبراهيم 175 سنة. 8 ومات النبي إبراهيم بشيبة صالحة وانضم إلى اسلافو. 9 ودفنو إسحاق وإسماعيل بوهم النبي إبراهيم فامغارة المكفيلة فحرث عفرون ول صوحر الحيثي اللي احذا ممرا. 10 وهو الحرث اللي كط اشرا النبي إبراهيم من الحيثيين وفيه اندفنو سارة والنبي إبراهيم فزر بعض. 11 وعاڮب موت النبي إبراهيم بارك مولانا إسحاق ولو واسكن إسحاق عند الحاسي الحي اللي يراعي فيَّ.

12 وهاذا سجل أولاد إسماعيل ول النبي إبراهيم اللي خلاتو هاجر المصرية خادم سارة لإبراهيم. 13 وهاذي أسامي أولاد إسماعيل مرتبة حسب اخلاڮتهم: نبايوت هو بكر إسماعيل وقيدار وأدبئيل ومبسام 14 ومشماع ودومة ومسا 15 وحدارُ وتيماء ويطور ونافيش وقدمة. 16 وهاذو هوما أسامي أولاد إسماعيل وعادو الشيوخ للثاني عشر قبيلة فبليدات مختلفة. 17 وعاش إسماعيل 137 سنة ومات وانضم شور اسلافو. 18 واسكن نسلو فلبليدة اللي امبين حويلة وشور اعلى حدود مصر اعلى الزر الشرقي من مدينة أشور، وكانو اعلى عداوة امع أولاد عمهم.

19 وهاذا سجل أولاد النبي إسحاق: إبراهيم خلا إسحاق، 20 وكان النبي إسحاق عندو 40 سنة فالوقت اللي اتعرس فيه امع رفقة منت بتؤئيل لأرامي اللي جاي من واد أرام، وكانت خت لابان لأرامي. 21 وكانت رفقة اعيال النبي إسحاق عاڮر. وڮام النبي إسحاق واطلبلها الله تعالى اياك تجبر الذرية. واستجابلو الله تعالى وحملت رفقة. 22 وادايڮو أولادها وهوما مزالو فكرشها، وفذا ڮالت رفقة: اعلاش يخلڮلي ذا؟ وامشات رفقة اتصلي واتسول الله تعالى عن السبب. 23 وڮالها الله تعالى:

فكرشك أُمتين ويتفارڮو من هاذو لأُمتين شعبين ، واحد منهم يڮلب لوخر ، وولك لكبير يستعبدو الصغير.

24 وإلين الحڮ وقت بريها ابرات رفقة اعلى اتواما. 25 واخلڮ لأول احمر واملان من ازغب. وسماوه عيسو اللي معناه لمزغب. 26 وعاڮب اشواي اخلڮ خوه، وهو كارد اكراع عيسو. وسماوه يعقوب اللي معناه لمخادع . ووقت اخلاڮتهم كان النبي إسحاق عندو 60 سنة.

27 وكبرو التركة وكان عيسو اخباري فالصيد ويبغي الخلوات. ويعقوب كان عكسو بارد ويبغي لڮعاد فالخيام. 28 وكان عيسو هو لمفضل عند النبي إسحاق بيهلي يجبلو من صيدو. وكانت رفقة غالي اعليها يعقوب.

29 وفيوم من لأيام يلين ارجع عيسو من الخلوات فتران، اجبر يعقوب انصب اطعام زين. 30 وڮال عيسو ليعقوب: غديني من ذا الطعام لحمر. آنا ميت بيَّ الجوع. ولهاذا السبب عيسو اُسمّا أدوم اللي معناها لحمر كيف الطعام اللي كال . 31 وڮال يعقوب لعيسو: لاهي انغديك بشرط اعلنك اتبعيلي بكوريتك . 32 وڮال عيسو ليعقوب: اعلى ذي الحالة آنا لاهي نعڮب انموت بالتالي شنهي الفايدة من بكوريتي؟ 33 وڮالّو يعقوب: احلفلي ظرك . واحلفلو عيسو وبهاذي الطريڮة باع عيسو بكوريتو ليعقوب. 34 واعطا يعقوب لعيسو شي من امبورو ولعدس وكال عيسو واشرب وڮيم ماشي. وبهاذي الطريڮة احتقر عيسو فايدة لبكورية.